**Պայքար կրթական կեղծարարության դեմ**

**Հանձնարարական CM/Rec(2022)18**

(ընդունված է Եվրոպայի խորհրդի նախարարների կոմիտեի կողմից 2022 թվականի հուլիսի 13-ին)

**և Բացատրական հուշագիր**

(Նախնական տարբերակ)

**Եվրոպայի խորհուրդ**

Բովանդակություն

[ՀԱՆՁՆԱՐԱՐԱԿԱՆ CM/REC(2022)18 3](#_Toc142859637)

[Նախաբան 3](#_Toc142859638)

[CM/Rec(2022)18 Հանձնարարականի հավելված 8](#_Toc142859639)

[ԲԱՑԱՏՐԱԿԱՆ ՀՈՒՇԱԳԻՐ 18](#_Toc142859640)

[I. Հանձնարարականի նախապատմություն 18](#_Toc142859641)

[II. Հանձնարարականի դրույթների մեկնաբանություններ 24](#_Toc142859642)

[Հանձնարարականի հավելված 26](#_Toc142859643)

**Նախարարների կոմիտեի**

# **Հանձնարարական CM/Rec(2022)18**

*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*

**անդամ պետություններին**

**«Կրթական կեղծարարության դեմ պայքարի մասին»**

*(Ընդունվել է նախարարների կոմիտեի կողմից 2022 թվականի հուլիսի 13-ին նախարարների տեղակալների 1440-րդ նիստում)*

# **Նախաբան**

Նախարարների կոմիտեն՝

*ղեկավարվելով* Եվրոպայի խորհրդի կանոնադրության 15.բ հոդվածի պայմաններով (ETS No. 1),

*նկատի ունենալով,* որ Եվրոպայի խորհրդի նպատակն է իր անդամների միջև ավելի մեծ միասնության հասնելը, և որ այդ նպատակը կարող է իրագործվել հատկապես կրթական և մշակութային հարցերում համատեղ գործողությունների միջոցով,

*նկատի ունենալով,* որ կրթական կեղծարարության դեմ պայքարը և կրթության մեջ էթիկայի, թափանցիկության և բարեվարքության խթանումը հանրային մարմինների պարտականությունն է,

*հաշվի առնելով՝*

* Մարդու իրավունքների և հիմնարար ազատությունների պաշտպանության կոնվենցիան[[1]](#footnote-1) (ETS No. 5) և դրա արձանագրությունը (ETS No. 9), մասնավորապես՝ վերջինիս կրթության իրավունքի մասին 2-րդ հոդվածը,
* Եվրոպական մշակութային կոնվենցիան (ETS No. 18),[[2]](#footnote-2)
* Եվրոպական սոցիալական խարտիան (վերանայված) (ETS No. 163),[[3]](#footnote-3)
* Եվրոպական տարածաշրջանում բարձրագույն կրթությանը վերաբերող որակավորումների ճանաչման մասին կոնվենցիան (ETS No. 165, Լիսաբոնի ճանաչման կոնվենցիա),[[4]](#footnote-4)
* 2013 թվականի ապրիլի 26-27-ին Հելսինկիում կայացած Եվրոպայի խորհրդի կրթության նախարարների մշտական համաժողովի 24-րդ նստաշրջանի եզրափակիչ հռչակագիրը,[[5]](#footnote-5)
* «Բարձրագույն կրթության և հետազոտությունների համար հանրային պատասխանատվության մասին» նախարարների կոմիտեի CM/Rec(2007)6 հանձնարարականն անդամ պետություններին,[[6]](#footnote-6)
* «Ակադեմիական ազատության և ինստիտուցիոնալ ինքնավարության համար հանրային մարմինների պատասխանատվության մասին» նախարարների կոմիտեի CM/Rec(2012)7 հանձնարարականն անդամ պետություններին, [[7]](#footnote-7)
* «Որակյալ կրթություն ապահովելու մասին» նախարարների կոմիտեի CM/Rec(2012)13 հանձնարարականն անդամ պետություններին,[[8]](#footnote-8) և նշելով, որ էթիկան, թափանցիկությունն ու բարեվարքությունը կրթության որակի ապահովման նախապայմաններն են,
* «Մանկավարժի մասնագիտության մեջ էթիկայի մշակույթի խթանման մասին» նախարարների կոմիտեի CM/Rec(2019)9 հանձնարարականն անդամ պետություններին,[[9]](#footnote-9)
* Միավորված ազգերի կրթության, գիտության և մշակույթի կազմակերպության (ՅՈՒՆԵՍԿՕ) և Տնտեսական համագործակցության և զարգացման կազմակերպության (ՏՀԶԿ) «Միջսահմանային բարձրագույն կրթության որակի ապահովման ուղեցույց»-ը (2005 թ.),[[10]](#footnote-10)
* Միավորված ազգերի կազմակերպության տնտեսական, սոցիալական և մշակութային իրավունքների միջազգային դաշնագիրը (1966 թ.),[[11]](#footnote-11)
* «Ազդարարների պաշտպանության մասին» նախարարների կոմիտեի CM/Rec(2014)7 հանձնարարականն անդամ պետություններին[[12]](#footnote-12) և Խորհրդարանական վեհաժողովի «Ազդարարների պաշտպանության բարելավումը ողջ Եվրոպայում» 2162(2019) հանձնարարականը[[13]](#footnote-13), ինչպես նաև այդ հանձնարարականի վերաբերյալ նախարարների կոմիտեի ընդունած պատասխանը,[[14]](#footnote-14)

*հաշվի առնելով՝* կրթության ոլորտի զարգացումը և որակավորումների նոր ձևերի ի հայտ գալը, ներառյալ՝ բարձրագույն և նախնական ու միջին մասնագիտական ուսումնական հաստատությունների կամ կրթական ծառայություններ այլ մատուցողների և արդյունաբերության կողմից հավաստագրումը,

*նկատի ունենալով,* որ անդամ պետությունները պատասխանատու են ինչպես իրենց կրթական համակարգերի կազմակերպման, այնպես էլ բովանդակության համար՝ համաձայն ազգային օրենսդրության, կանոնակարգերի, իրավասությունների, փորձառությունների և միջազգային համաձայնագրերի,

*նկատի ունենալով*, որ կրթական կեղծարարությունը եղել է միշտ, սակայն նոր տեխնոլոգիաների զարգացումը նպաստել է այդ երևույթի տարածմանը,

*նկատի ունենալով,* որ նոր տեխնոլոգիաները կարող են օգտագործվել նաև կրթական կեղծարարության դեմ պայքարելու և կրթության մեջ էթիկան, թափանցիկությունը և բարեվարքությունը խթանելու համար,

*հաշվի առնելով,* որ կրթական կեղծարարությունը սպառնալիք է.

* որակյալ կրթության իրավունքին թե՛ ազգային, թե՛ միջազգային մակարդակներում և բոլոր քաղաքացիների կրթության հավասար հնարավորությունների ապահովմանն ու պաշտպանությանը,
* յուրաքանչյուր անդամ պետության կրթական համակարգի և հաստատությունների որակի, արդարության և պրոֆեսիոնալիզմի նկատմամբ վստահելիությանը, և հետևաբար թափանցիկությանը, որակի ապահովմանը, ուսանողների միջազգային շարժունությանը և աշխատունակությանը,
* յուրաքանչյուր անդամ պետության տնտեսությանը,
* յուրաքանչյուր անդամ պետությունում կանոնակարգվող, ներառյալ՝ բժշկական բնագավառի, մասնագիտությունների, ինչպես նաև հանրային ծառայության ոլորտում զբաղվածության նկատմամբ վստահելիությանը,
* յուրաքանչյուր անդամ պետության միջազգային հեղինակությանը և նրա ժողովրդավարական համակարգի, ազգային անվտանգության և հանրային անվտանգության, ինչպես նաև կրթական աստիճանների և որակավորումների փոխադարձ ճանաչման մեխանիզմների նկատմամբ վստահելիությանը,

*համոզված լինելով* այս երևույթին եվրոպական արձագանք և լուծում ունենալու անհրաժեշտության մեջ,

*համոզված լինելով* կրթական կեղծարարության դեմ պայքարի և կրթության ոլորտում էթիկայի, թափանցիկության և բարեվարքության խթանման համապարփակ միջազգային գործիք ունենալու անհրաժեշտության մեջ,

1. *խորհուրդ է տալիս* անդամ պետությունների կառավարություններին՝ համաձայն հավելվածում նկարագրված սահմանումների և գործողությունների, և հարգելով նրանց սահմանադրական կառույցները, ազգային և տեղական համատեքստերը և կրթական համակարգերը.
2. արդյունավետորեն զարգացնել, խթանել և խրախուսել որակյալ կրթությունը՝ վերացնելով կրթական կեղծարարությանը նպաստող գործունեությունն ու գործողությունները իրենց տարածքում և որքան հնարավոր է տրանսազգային մակարդակում,
3. ձեռնարկել անհրաժեշտ միջոցներ՝ կրթության բոլոր մակարդակներում ուսումնական հաստատությունների աշակերտներին, ուսանողներին, հետազոտողներին և աշխատակազմին պաշտպանելու այն կազմակերպություններից և անհատներից, որոնք զբաղվում են կեղծարարություն հանդիսացող կրթական ծառայությունների խթանմամբ և դրանց մարքեթինգով՝ համացանցի, սոցիալական ցանցերի, գովազդի և այլ միջոցներով,
4. աջակցություն ցուցաբերել ուսումնական հաստատությունների և համապատասխան շահակիցների կողմից կրթության և զբաղվածության ոլորտում կանխարգելիչ և պաշտպանիչ միջոցառումների իրականացմանը, ինչպես նաև կրթության և ուսուցման բոլոր մակարդակներում ու ոլորտներում և այդ ոլորտների միջև անցում կատարելիս հավասար հնարավորությունների մշակույթի ձևավորմանը,
5. հսկողության տակ պահել տեխնոլոգիական այն զարգացումները, որոնք կարող են համալրել կրթական կեղծարարություն հանդիսացող գործողությունների ցանկը,
6. խթանել միջազգային համագործակցությունը և գործընկերային ուսուցումն այս ոլորտում՝ Եվրոպայի խորհրդի Կրթության էթիկայի, թափանցիկության և բարեվարքության հարթակի (ԷԹԻՆԵԴ)[[15]](#footnote-15) միջոցով,
7. ապահովել սույն Հանձնարարականի թարգմանությունը տվյալ երկրի պաշտոնական լեզվով (լեզուներով) և դրա լայն տարածումը:
8. *պարտավորվում է* ուսումնասիրել սույն Հանձնարարականի կատարումը դրա ընդունումից հինգ տարի հետո:

# **CM/Rec(2022)18 Հանձնարարականի հավելված**

1. **Նպատակը և շրջանակը**

Սույն Հանձնարարականը նպատակ ունի աջակցել անդամ պետություններին՝ հակազդելու կրթական կեղծարարությանը և խթանելու ու սատարելու էթիկան, թափանցիկությունը և բարեվարքությունը կրթության մեջ, և հետևաբար օգնել անդամ պետություններին՝ ապահովելու բոլոր սովորողների կրթության իրավունքը:

Սույն Հանձնարարականում պարունակվող բոլոր միջոցառումները վերաբերվում են կրթություն մուտք գործելուն և տարածվում կրթության բոլոր մակարդակների ու ձևերի վրա՝ նախադպրոցականից մինչև բարձրագույն կրթություն, ներառյալ՝ նախնական և միջին մասնագիտական կրթության, աշխատանքի վրա հիմնված ուսուցման, ողջ կյանքի ընթացքում ուսումնառության և մեծահասակների ուսուցման վրա, որոնք տրվում են բոլոր ուսումնական հաստատությունների (հիմնադրամների կամ ցանկացած այլ ճանաչված կարագավիճակ ունեցող ուսումնական հաստատության) կողմից` անկախ դրանց պետական, մասնավոր, շահույթ հետապնդող կամ շահույթ չհետապնդող լինելուց:

Սույն Հանձնարարականն ընդգծում է պետական և (կամ) մասնագիտական մարմինների, ինչպես նաև մասնավոր կազմակերպությունների ու ընկերությունների պատասխանատվությունը՝ կրթության մեջ էթիկայի, թափանցիկության ու բարեվարքության սկզբունքները խթանելու և կրթական կեղծարարության դեմ պայքարելու հարցում:

1. **Սահմանումներ**

Սույն տեքստի նպատակների համար ստորև թվարկված են կրթության ոլորտում կեղծարարության հետ կապված հիմնական հասկացությունները:

**«Էթիկայի կանոնները»** արտահայտում են բարոյական և էթիկական արժեքներ ու սկզբունքներ, և ծառայում են ուսումնական գործընթացի էթիկայի զարգացմանն ու պահպանմանը կրթության բոլոր մակարդակներում և ասպեկտներում: Դրանք նպատակ ունեն զարգացնել ժողովրդավարությունը, մարդու իրավունքներն ու օրենքի գերակայությունը՝ հիմնվելով Եվրոպայի խորհրդի հիմնական արժեքների վրա, և արտացոլում են կրթության մեջ հավասարություն, արդարություն ու ներառականություն ապահովելու հստակ և արդյունավետ հանձնառությունը:

**«ԷԹԻՆԵԴ սկզբունքները»** այն արժեքներն և սկզբունքներ են, որոնք մշակվել են Եվրոպայի խորհրդի Էթիկայի, թափանցիկության և բարեվարքության (ԷԹԻՆԵԴ) հարթակի կողմից՝ համաձայն իր մանդատի, և հիմնված են այն հայեցակարգի վրա, որ որակյալ կրթություն ապահովելը և կրթական կեղծարարությունն արդյունավետորեն հաղթահարելը հնարավոր է միայն, եթե հասարակության բոլոր համապատասխան ոլորտները լիովին հավատարիմ են էթիկայի հիմնարար սկզբունքներին ինչպես հանրային, այնպես էլ մասնագիտական կյանքում, և ելնում են իրավական նորմերից ու կառուցվածքներց: ԷԹԻՆԵԴ-ի մանդատն ուղղված է ժողովրդավարության և մասնակցայնության մշակույթի զարգացմանն ու աջակցմանը՝ ելնելով կրթության մեջ էթիկայի, թափանցիկության և բարեվարքության սկզբունքներից:

**«Կրթական կեղծարարությունը»** կրթության ոլորտում առկա վարքագիծ է կամ գործունեություն, որի նպատակներն են՝ խաբեությունը և անարդար առավելություն ստանալը: Կրթական կեղծարարությունը ներառում է՝ (ա) կեղծ դիպլոմների, վիզաների, ռեֆերատների ու հավատարմագրման գործարանների և ռեֆերատների շտեմարանների գործունեությունը, ինչպես սահմանված է ստորև, (բ) որպես այլ անձ ներկայանալը՝ հրամանագրված սովորողի փոխարեն ամբողջությամբ կամ մասամբ կրթական ծրագրով պահանջվող որևէ աշխատանք կատարելու կամ որևէ գնահատման մասնակցելու համար, (գ) բնօրինակ փաստաթղթերի անօրինական կամ ոչ պատշաճ օգտագործումը, (դ) գրագողությունը, (ե) կեղծված, գրագողված կամ ընդօրինակված փաստաթղթերի արտադրությունը կամ օգտագործումը, և (զ) չճանաչված կամ չհավատարմագրված որակավորումներ առաջարկելը՝ մեկ ուրիշին խաբելու մտադրությամբ։

**«Կեղծ կրթական ծառայություններ մատուցողների»** թվում են կեղծ դիպլոմների, ռեֆերատների, վիզաների ու հավատարմագրման գործարանները և ռեֆերատների շտեմարանները՝ անկախ նրանից դրանք գործում են առանձին, թե հանդիսանում են ավելի մեծ նախաձեռնության մաս։

**«Հավատարմագրման գործարանը»[[16]](#footnote-16)** հաստատություն է կամ կազմակերպություն (ցանկացած իրավական կարգավիճակ ունեցող), որը ճանաչված չէ ազգային իրավասու մարմինների կողմից և որևէ անդամ պետության օրենսդրությամբ լիազորված չէ շնորհել կրթական ծրագրերի հավատարմագրում կամ հավաստագրեր, և որը մտադիր է մոլորեցնել գործատուներին, ուսանողներին կամ հանրությանը:

**«Դիպլոմների գործարանը»[[17]](#footnote-17) (հայտնի է նաև որպես «կրթական աստիճանների գործարան»[[18]](#footnote-18))՝** հաստատություն է կամ կազմակերպություն, որը ճանաչված չէ ազգային իրավասու մարմինների կամ կազմակերպությունների կողմից՝ որպես հավատարմագրված կամ որևէ անդամ պետության օրենսդրությամբ կոչումներ, աստիճաններ կամ որակավորումներ շնորհելու լիազորություն ունեցող հաստատություն, սակայն նախատեսում է խեղաթյուրմամբ շնորհել նմանատիպ կոչումներ, աստիճաններ կամ որակավորումներ:

**«Ռեֆերատների գործարանը»[[19]](#footnote-19)** (այլ կերպ կոչվում է «խաբեության պայմանագրով» ծառայություններ մատուցող)՝ կազմակերպություն է կամ անհատ, սովորաբար վեբ ներկայությամբ, որը ֆինանսական եկամուտ ստանալու նպատակով պայմանագրեր է կնքում ուսանողների կամ նրանց ներկայացուցիչների հետ՝ ամբողջությամբ կամ մասամբ կատարելու մեկ կամ ավելի առաջադրանքներ (ներառյալ այնպիսի ուսանողական աշխատանքներ, ինչպիսիք են ռեֆերատները, նախագծերը, թեզերը և ատենախոսությունները), ինչը հանգեցնում է ակադեմիական զանցանքի՝ անկախ նրանից, թե աշխատանքի բովանդակությունը գրագողված է, թե ոչ: Կասկածներից խուսափելու համար ռեֆերատների գործարանը չի ներառում այն մասնավոր կրկնուսուցման ծառայություններ մատուցողներին, որոնք գործում են օրինականորեն՝ ազգային օրենսդրության կամ կանոնակարգերի շրջանակներում:

**«Ռեֆերատների** **շտեմարանը»[[20]](#footnote-20)** կազմակերպություն է կամ անհատ, որից ուսանողները կարող են գնել իրենց ուսումնառությանն առնչվող թեմաներով պատրաստի ռեֆերատներ:

**«Վիզաների գործարանը»[[21]](#footnote-21)** հաստատություն է կամ կազմակերպություն (ցանկացած իրավական կարգավիճակ ունեցող), որը ճանաչված չէ ազգային իրավասու մարմինների կողմից և որևէ անդամ պետության օրենսդրությամբ լիազորված չէ գործելու որպես կրթական հաստատություն, որը սակայն խեղաթյուրմամբ ներկայացնում է իրեն որպես այդպիսին՝ նպատակ ունենալով շրջանցել ներգաղթի օրենքը՝ աջակցելով վիզաների կամ այն թույլտվությունների ստացմանը, որոնք հնարավորություն են տալիս ուսանողներին վիզաների տրամադրման ընդհանուր կարգով մնալ, սովորել, աշխատել կամ օգտվել պետական միջոցներից տվյալ անդամ պետությունում կամ անդամ պետությունների խմբում (օրինակ՝ Շենգենյան գոտում):

**«Կրթության շահակիցները»** դպրոցի ուսուցիչներն են, բարձրագույն կամ հետդպրոցական կրթության այլ ձևեր իրականացնող հաստատությունների ակադեմիական կազմը, կրթության բոլոր մակարդակների աշակերտները և ուսանողները, նրանց ծնողները և խնամակալները, գործատուները, կրթական համակարգում և ֆորմալ և (կամ) ոչ ֆորմալ ուսումնառության գործընթացների համատեքստում կրթության ու ուսուցման բոլոր ոլորտներում աշխատող ղեկավարները և կառավարիչները, ուսումնական հաստատությունների ղեկավարների խորհրդների և համանման մարմինների ներկայացուցիչները, համապատասխան պետական պաշտոնյաները, արհմիությունների ներկայացուցիչները, քաղաքական առաջնորդները և ավելի լայն քաղաքացիական հասարակության ներկայացուցիչները:

**«Գրագողություն»** նշանակում է աշխատանքի, գաղափարների, բովանդակության, կառուցվածքների կամ պատկերների օգտագործում՝ առանց սկզբնաղբյուր(ներ)ին պատշաճ հղում կամ մեջբերում կատարելու, հատկապես, երբ ակնկալվում է ինքնատիպություն: «Գրագողված» եզրույթը վերաբերում է քննարկվող գաղափարներին, բովանդակությանը, կառուցվածքներին կամ պատկերներին:

**«Որակավորումները»** ընդգրկում են իրավասու մարմնի կողմից շնորհված բոլոր տիպի փաստաթղթերը, որոնք հավաստում են կրթական ծրագրի հաջող ավարտը, ներառյալ՝ կրթական ծառայություններ մատուցողների, մասնագիտական և աշխատանքի տեղավորման կազմակերպությունների ու ասոցիացիաների կողմից տրված վկայականները: Այս եզրույթը ներառում է հավաստագրման նոր ձևերը, որոնք կարող են մշակվել ապագայում:

Հաշվի առնելով, որ տեխնոլոգիաներն անընդհատ զարգանում են, կրթական կեղծարարության հետ կապված հասկացությունների և սահմանումների այս ցանկը սպառիչ չէ և պետք է պարբերաբար վերանայվի:

1. **Իրազեկման բարձրացում և տեղեկատվություն**

Անդամ պետությունները պետք է ապահովեն ԷԹԻՆԵԴ-ի սկզբունքների հետևողական խթանումը բոլոր ուսումնական հաստատությունների կողմից և դրանց տարածումը կրթության բոլոր շահակիցների շրջանում, ինչպես նաև որակի և էթիկայի նույն չափորոշիչների սահմանումը բոլոր հաստատությունների համար՝ անկախ ազգային կրթական համակարգերում դրանց պաշտոնական կարգավիճակից: Այս նպատակին պետք է հասնել ձեռնարկելով անհրաժեշտ միջոցներ՝ կրթական կեղծարարության կանխարգելման վերաբերյալ տեղեկատվության տրամադրման և իրազեկվածության բարձրացման ուղղությամբ, ինչպես նաև տեսականորեն և գործնականում կապակցելով որակի ապահովման և այլ կանոնակարգող մեխանիզմները՝ կրթության բոլոր մակարդակներում էթիկան, թափանցիկությունը և բարեվարքությունը ազգային օրենսդրությանը համապատասխան խթանելու համար:

Անդամ պետությունները պետք է տրամադրեն ուղեցույցներ՝ կրթական կեղծարարության կանխման և կրթության մեջ էթիկայի, թափանցիկության և բարեվարքության խթանման վերաբերյալ, բոլոր ուսումնական հաստատություններին, կրթության բոլոր մակարդակներում ընդգրկված աշակերտներին ու ուսանողներին և նրանց ներկայացուցիչներին, ինչպես նաև մասնագիտական կազմակերպություններին և կրթության այլ շահակիցներին:

1. **Ուսուցում (Վերապատրաստում)**

Անդամ պետությունները պետք է ձեռնարկեն անհրաժեշտ միջոցներ՝ կրթական կեղծարարության կանխարգելման և էթիկայի, թափանցիկության ու բարեվարքության խթանման ուղղությամբ կրթության, աշխատանքի տեղավորման և զբաղվածության ոլորտների բոլոր մասնագետների համար շարունակական ուսուցում (վերապատրաստումներ) ապահովելու համար։

1. **Գրագողություն և գրագողված փաստաթղթերի ու բովանդակության օգտագործում**

Գրագողությունը և գրագողված աշխատանքի օգտագործումը կանխելու համար ուսումնական հաստատությունները պետք է աջակցեն աշակերտներին, ուսանողներին, հետազոտողներին և աշխատակազմին՝ զարգացնելու իրենց քննական մտածողության, ակադեմիական գրագրության և հետազոտությունների իրականացման հմտությունները՝ տվյալ անդամ պետության կրթության համակարգի ուսումնառության տարբեր փուլերին համապատասխան, այդպիսով՝ ապահովելով կրթության ոլորտում կեղծարարության մասին իրազեկվածությունը և վերջինից պաշտպանվածության բարձրացումը: Բոլոր ուսումնական ծրագրերը, անկախ նրանից օրենքով նախատեսված է, թե ոչ, պետք է շեշտադրեն ուսանողների՝ իրենց ակադեմիական կարողությունների նկատմամբ վստահության ձևավորումը և կրթական կեղծարարություն հանդիսացող գործողությունների կանխումը:

Անդամ պետություններն իրենց ազգային օրենսդրության շրջանակներում պետք է հնարավորինս ողջամտորեն ապահովեն, որ ուսումնական հաստատություններն իրենց ներքին կանոնակարգերի միջոցով արգելեն և արմատախիլ անեն կրթական կեղծարարությունը, որը կատարվում է գրագողության, ինչպես նաև ակադեմիական կազմի, ուսուցիչների և կրթության այլ մասնագետների նշանակման ու առաջխաղացման գործընթացներում գրագողած, կեղծված կամ չստուգվող նյութերի ոչ պատշաճ օգտագործման միջոցով։

Անդամ պետությունները պետք է ձեռնարկեն քայլեր ազգային կամ ինստիտուցիոնալ մակարդակներով՝ կրթական կեղծարարության բացահայտման համար տեխնիկական լուծումների մշակման և ներդման ուղղությամբ, այդ թվում՝ լուծումների, որոնք հաշվի են առնում առցանց ուսումանառության և սովորողների առցանց գնահատման հնարավորությունների ընդլայնումը։

1. **Կրթական կեղծարարության գովազդ և խթանում**

Անդամ պետությունները՝ իրենց ազգային օրենսդրությունների համաձայն, պետք է քայլեր ձեռնարկեն՝ արգելելու կեղծ կրթական ծառայությունների գովազդն ու խթանումը, լինի դա տպագիր, թե առցանց լրատվամիջոցների, այդ թվում՝ սոցիալական ցանցերի և համացանցի միջոցով:

1. **Իրավական շրջանակներ, օրենքներ և փորձառություններ**

Անդամ պետությունները պետք է ձեռնարկեն բոլոր անհրաժեշտ և համապատասխան գործողությունները՝ օգտագործելու առկա օրենսդրությունը, ուղեցույցները կամ գործընթացները կրթական կեղծարարությունը և կեղծ կրթական ծառայություններ մատուցողների գործունեությունը արմատախիլ անելու համար։ Նրանք նաև պետք է քննարկեն ըստ անհրաժեշտության նոր օրենսդրության կամ քաղաքականության ներդնումը, և խրախուսեն բոլոր ուսումնական հաստատություններին ընդունել դրանց համապատասխան կանոնակարգեր: Միաժամանակ, անդամ պետությունները և կրթական կամ ուսուցում իրականացնող այլ կազմակերպությունները պետք է ձեռնարկեն անհրաժեշտ քայլեր՝ պաշտպանելու աշակերտների, ուսանողների, հետազոտողների և աշխատակազմի իրավունքները:

1. **Էթիկայի կանոններ**

Անդամ պետությունները և ուսումնական հաստատությունները, ազգային օրենսդրության և (կամ) ինստիտուցիոնալ կանոնակարգերի միջոցով պետք է ներդնեն էթիկայի հստակ կանոններ՝ հիմնված ԷԹԻՆԵԴ սկզբունքների վրա՝ կարգավորելու կրթության բոլոր այն ոլորտները, որոնց վրա կրթական կեղծարարությունն ունի ներգործություն, ներառյալ՝ կառավարումը և մարդկային ռեսուրսները: Օրենսդրությունը կամ կանոնակարգերը պետք է ապահովեն էթիկայի կանոնների կիրարկման արդար գործընթաց:

1. **Կրթական տերմինաբանություն**

Անդամ պետությունները պետք է ձեռնարկեն բոլոր անհրաժեշտ քայլերը կեղծ կրթական ծառայություններ մատուցողների կողմից խաբեության բոլոր ձևերն արմատախիլ անելու համար՝ համաձայն ազգային օրենսդրության, որպեսզի ապահովեն իրենց կրթության համակարգում համապատասխան եզրույթների և դրանց թարգմանությունների արդյունավետ պաշտպանությունը սխալ գործածությունից և խեղաթյուրումից՝ հատուկ ուշադրություն դարձնելով ինստիտուցիոնալ և ակադեմիական կոչումներին, ինչպես նաև շնորհումների[[22]](#footnote-22) ու որակավորումների անվանակարգին:

Անդամ պետությունները պետք է գրանցեն, պարբերաբար թարմացնեն և հանրությանը հասանելի ձևաչափով տրամադրեն համապատասխան տվյալներ և տեղեկատվություն այն հաստատությունների մասին, որոնք ճանաչված կամ հավատարմագրված են իրենց կրթական համակարգերում՝ որպես ուսումնական գործընթաց իրականացնող կազմակերպություն։ Բացի այդ, անդամ պետություններն իրենց ազգային օրենսդրության մեջ պետք է հրապարակեն ճշգրիտ և հավաստի տեղեկատվություն շնորհումների և որակավորումների ճանաչման մասին, ներառյալ՝ ըստ անհրաժեշտության, պետության կողմից ճանաչված և (կամ) հաստատությունների կողմից տրված շնորհումների մասին:

1. **Հանրային առողջություն, անվտանգություն և ապագա սերունդների կրթություն**

Անդամ պետությունները պետք է ձեռնարկեն բոլոր անհրաժեշտ միջոցները հասարակությանը կրթական կեղծարարությունից պաշտպանելու համար՝ երաշխավորելով ակադեմիական և (կամ) մասնագիտական այն որակավորումների և հավաստագրերի[[23]](#footnote-23) իսկությունը և ամբողջականությունը, որոնք ուղղակի կամ անուղղակի ազդեցություն ունեն ներկա և ապագա սերունդների առողջության, անվտանգության և ֆիզիկական, մտավոր ու սոցիալ-տնտեսական բարեկեցության վրա:

1. **Ազդարարներ**

Անդամ պետությունները և ուսումնական հաստատությունները պետք է երաշխավորեն կրթության կեղծարարության և ակադեմիական բարեվարքության հետ կապված խնդիրները բարձրաձայնելու ազատությունը՝ ապահովելով այդ գործընթացի արդարությունը, ինչպես նաև այդ երևույթների մասին ազդարարող անձանց պաշտպանությունը՝ ազգային օրենսդրությանը համապատասխան: Բացի այդ, անդամ պետությունները և ուսումնական հաստատությունները պետք է երաշխավորեն կրթական կեղծարարության մեջ մեղադրվող անձանց և կազմակերպությունների նկատմամբ արդար և անաչառ գործընթացի իրականացումը։

1. **Թվային լուծումների օգտագործում**

Անդամ պետությունները պետք է ձեռնարկեն բոլոր անհրաժեշտ միջոցները՝ ապահովելու թվային լուծումների միջոցով ուսանողների, որակավորումների և շնորհումների վերաբերյալ տվյալների հասանելիությունն ու ամբողջականությունը՝ անձնական տվյալների պաշտպանության մասին օրենքների համաձայն։ Այդ լուծումները պետք է ներառեն փաստաթղթերի անվտանգ փոխանակումը և թվային տվյալների ապահով պահպանումը՝ ուսանողների օգտագործման համար: Տեխնիկական հնարավորությունների դեպքում, անդամ պետությունները պետք է նաև տրամադրեն դիպլոմների և մասնագիտական վկայականների իսկության ստուգման ծառայություններ, որոնք պետք է լինեն պարզ, մատչելի և բազմալեզու:

Անդամ պետությունները պետք է ուսումնասիրեն առկա թվային գործիքների ներուժը, և հնարավորության դեպքում ներդնեն նոր տեխնոլոգիաներ՝ նպատակ ունենալով վերացնել կրթական կեղծարարության բոլոր ձևերը և դադարեցնել կեղծ կրթական ծառայություններ մատուցողների գործունեությունը:

1. **Հետազոտություններ**

Անդամ պետությունները պետք է խթանեն և խրախուսեն կրթական կեղծարարության վերաբերյալ գիտական հետազոտությունների իրականացումը՝ կեղծարարության պատճառներն ու հետևանքները, ինչպես նաև այն վերացնելու և (կամ) կանխելու ուղղությամբ ձեռնարկված միջոցների արդյունավետությունն ուսումնասիրելու համար։ Անդամ պետությունները պետք է նաև համագործակցեն այն անհատների, կազմակերպությունների և անդամ պետությունների հետ, որոնք իրականացնում են միջազգային հետազոտություններ կեղծարարության ոլորտում։

1. **Միջազգային համագործակցություն**

Անդամ պետությունները պետք է համագործակցեն կրթական կեղծարարության դեմ պայքարում, ինչպես նաև կեղծիքների քրեական հետապնդման կամ ցանկացած այլ իրավական ճանապարհով դրանց վերացման հարցերում, որպեսզի ցանկացած կազմակերպություն կամ մարմին, որն իր բիզնեսն ամբողջությամբ կամ մասնակիորեն իրականացնում է անդամ պետությունում ենթարկվի քրեական հետապնդման կամ այլ պատասխանատվության՝ կրթական կեղծարարության հետ կապված ծառայությունների մատուցման համար։ Այս կարգավորումը պետք է կիրառվի նույնիսկ այն դեպքում, երբ նման ծառայությունների մատուցումը կամ պայմանագիրն ամբողջությամբ իրականացվում է տվյալ անդամ պետության սահմաններից դուրս, և այդ կազմակերպության կամ մարմնի կողմից ակնկալվող եկամուտը կամ օգուտն ակնկալվում է ստանալ այլուր:

Բացի այդ, անդամ պետությունները պետք է միմյանց հետ համագործակցեն՝ գործադրելով միջազգային ջանքեր, որպեսզի դադարեցնեն իրենց սահմաններից ներս և դուրս գործող կեղծ կրթական ծառայություններ մատուցողների գործունեությունը, ներառյալ՝ այն ծառայությունները, որոնք հասանելի են համացանցի միջոցով կամ իրականացվում են ուղիներով իրենց տարածքում, բայց ծագում այլուր: Այս նպատակին պետք է հասնել ազգային և տրանսազգային գործընթացների մշտադիտարկման, տեղեկատվության փոխանակման և համագործակցության միջոցով, ներառյալ՝ իրավապահ մարմինների և գործակալությունների կողմից իրավական լծակների կիրառմամբ: Անդամ պետությունները համաձայնում են ստանձնել գործող միջազգային կառույցների միջոցով տեղեկատվության փոխանակման պարտավորություն:

1. **Տվյալների հավաքագրում**

Կրթական կեղծարարությունը կանխարգելելու ուղղությամբ միջազգային համագործակցությանը նպաստելու և աջակցելու համար, ինչպես նաև հաշվետվությունների ներկայացման և համեմատական ուսումնասիրությունների կատարման հնարավորություններն ապահովելու նպատակով անդամ պետությունները պետք է խրախուսեն և խթանեն կեղծ կրթական ծառայություններ մատուցողների գործունեության վերաբերյալ վիճակագրական տվյալների համակարգված հավաքագրումը՝ Եվրոպայի խորհրդի կողմից տրամադրված միասնական ձևաչափով:

1. **Մշտադիտարկում**

Անդամ պետությունները պետք է ստեղծեն կրթական կեղծարարության և կեղծ կրթական ծառայություններ մատուցողների գործունեության մշտադիտարկման համակարգ: Այն պետք է ներառի ուսումնական հաստատությունների և կրթության այլ շահակիցների կողմից տեղեկատվության տրամադրումը որակի ապահովման ազգային գործակալությանը, օմբուդսմենի ինստիտուտին կամ ազգային օրենսդրության համաձայն ստեղծված այլ կենտրոնական մարմնին՝ առանձնահատուկ կարևորելով անդամ պետությունների ԷՆԻԿ-ՆԱՐԻԿ գրասենյակների (Եվրոպական տարածաշրջանի Տեղեկատվական կենտրոնների եվրոպական ցանց-Եվրոպական միության Ազգային ակադեմիական ճանաչման տեղեկատվական կենտրոններ) և նրանց ցանցերի, ինչպես նաև Լիսաբոնի ճանաչման կոնվենցիայի կոմիտեի դերը:

1. **Գնահատում և վերանայում**

Անդամ պետությունները պետք է պարբերաբար գնահատեն իրենց որդեգրած ռազմավարություններն ու քաղաքականությունը՝ սույն Հանձնարարականին համապատասխան, և ըստ անհրաժեշտության վերանայեն դրանք: Անդամ պետությունները պետք է փոխանակեն այդ գնահատումների արդյունքները ԷԹԻՆԵԴ հարթակով: Անհրաժեշտության դեպքում նրանք կարող են օգնություն խնդրել Եվրոպայի խորհրդից և ԷԹԻՆԵԴ հարթակից:

# **Բացատրական հուշագիր**

# **Հանձնարարականի նախապատմություն**

Ներկայումս ողջ աշխարհում առկա է մտահոգություն՝ կապված կրթական կեղծարարության հետ, ինչն ազդում է բոլոր անդամ պետությունների և կրթության բոլոր մակարդակների վրա: Կրթական կեղծարարությունը դիտարկվում է «ակադեմիական բարեվարքության խախտում» ընդհանրական հասկացության շրջանակներում։ Այն ներառում է բարեվարքության խախտման բոլոր ձևերը՝ սկսած գրագողությունից, որը կարող է դիտվել որպես հեղինակային իրավունքի միտումնավոր կամ ոչ միտումնավոր խախտում, և քրեական հանցագործություններից՝ կապված որպես այլ անձ ներկայանալու և անձնական տվյալների հափշտակության հետ, մինչև կեղծիքով գումար աշխատելու մտադրությամբ «ռեֆերատների գործարանները» (նաև հայտնի որպես՝ «խաբեության պայմանագրեր» կամ «պատվերով ակադեմիական գրագրություն») և «վիզաների գործարանները», «հավատարմագրման գործարանները» ու «դիպլոմների գործարանները» խթանող կազմակերպությունների գործունեությունը։ Սույն Հանձնարարականի նպատակն է աջակցել կրթության ոլորտում կազմակերպված կեղծարարության դեմ պայքարին՝ ազգային և միջազգային նպատակաուղղված գործողությունների միջոցով, քանի որ կեղծարարությունը հատում է ազգային սահմանները: Հանձնարարականն արտահայտում է անդամ պետությունների հավաքական կամքը՝ լուծելու ակադեմիական բարեվարքության հետ կապված լրջագույն խնդիրները:

Ռեֆերատների գործարաններն ունեն բարդ բիզնես մոդելներ, որոնք եկամուտ են ստանում ուսանողներին տարբեր լեզուներով պատրաստի կամ պատվիրված գրավոր առաջադրանքներ կամ ատենախոսություններ առաջարկելով՝ հաճախ շրջանցելով հակագրագողության տեխնոլոգիաները և, ի զարմանս, ապահովելով որակի հավաստման բարդ գործընթացը՝ «փողի արժեքը» երաշխավորելու համար: Ռեֆերատների գործարաններում կիրառվող բիզնես գործընթացների վերաբերյալ գրախոսված հետազոտությունների արդյունքները ցույց են տալիս, որ այդ գործարանները կիրառում են շատ բարդ տեխնոլոգիաներ, և տարբեր առաջադրանքներ գրող անձիք կարող են տեղակայվել ցանկացած վայրում, որտեղ կա համացանցի հասանելիություն: Նույնիսկ այն դեպքում, երբ անդամ պետություններն ունեն այդ չարաշահումների դեմ պայքարելու համար անհրաժեշտ օրենսդրություն, հանցագործներին հայտնաբերելն ու քրեորեն հետապնդելը կարող է բավականին դժվար լինել:[[24]](#footnote-24) Ըստ էության, միայն օրենսդրության առկայությունը դժվար թե խնդրին ամբողջական լուծում տա. շեշտը պետք է դնել այլընտրանքների, ներառյալ՝ հանրային իրազեկման ծրագրերի վրա: Ինչպես այլ ոլորտներում, այնպես էլ կրթության բնագացառում, սոցիալական ցանցերը կարող են արդյուավետորեն օգտագործվել ակադեմիական բարեվարքությունը խթանելու համար։ Սակայն, դրանք կարող են օգտագործվել նաև կրթական կեղծարարության խթանման համար, ուստի միջազգային հանրությունը պետք է աշխատի սոցիալական հարթակների հետ՝ այդ կեղծարարությունների դեմ պայքարելու համար:

Դիպլոմների, ինչպես և ռեֆերատների գործարանները, որոնք գործում են տարբեր երկրներից և երբեմն թաքնվում օրինական բիզնեսների հետևում, առաջարկում են որևէ արժեք չունեցող որակավորումներ այն մարդկանց, ովքեր հետապնդելով անձնական շահ նպատակ ունեն ձեռք բերել կեղծ ակադեմիական տեղեկանքներ։ Նման որակավորումներ են առաջարկվում նաև կեղծիքի մասին չկասկածող ուսանողներին, որոնց գցում են մոլորության մեջ առցանց գովազդային նյութերի միջոցով՝ ստեղծելով տպավորություն, թե առաջարկվող որակավորումները, որոնք իրականում կեղծ են, կարելի է հեշտությամբ ձեռք բերել: Այս բիզնեսները «գործում են բացառապես գումար աշխատելու համար՝ ստանալով եկամուտ ընդունելության վճարներից, վճարովի հեռախոսագծերից, դասընթացների վճարներից ու «կենսափորձի վրա հիմնված կրթական աստիճաններ» շնորհելուց, և դրանով իսկ հնարավորություն են տալիս կեղծարարության դիմող անձանց չհավատարմագրված հաստատություններից ստանալու առերևույթ իսկական, բայց իրականում կեղծ կրթական աստիճաններ և հարակից փաստաթղթեր»:[[25]](#footnote-25) Որոշ դիպլոմների գործարաններ ստեղծել են նաև չճանաչված հավատարմագրման մարմիններ (հավատարմագրման գործարաններ) և (կամ) թյուր պնդումներ են անում ՅՈՒՆԵՍԿՕ-ի, Եվրոպայի խորհրդի կամ այլ մարմինների կողմից ճանաչված լինելու մասին: Չնայած նրան, որ անդամ պետությունների մեծ մասն արգելում է չճանաչված որակավորումների շնորհումը ազգային մակարդակում և առկա է ճանաչման ու հավատարմագրման վերաբերյալ տեղեկատվության փոխանակման արդյունավետ մեխանիզմ, դիպլոմների գործարանները ծավալում են ստվերային գործունեություն՝ հաճախ սխալ ներկայացնելով իրենց կարգավիճակը՝ օգտագործելով օրինական հաստատությունների անվանումներին շատ նման անվանումներ: Գոյություն ունեն նաև օրինական հաստատությունների անվանումներով կեղծ դիպլոմներ առաջարկող կայքեր:

Պաշտոնական փաստաթղթեր կեղծելը նոր երևույթ չէ։ 2021 թվականին հրապարակված հետազոտությունը, որն իրականացվել է եվրոպական արխիվներում, ցույց է տալիս, որ այդպիսի կեղծարարությունը սկիզբ է առել առնվազն 10-րդ դարից:[[26]](#footnote-26) Իսկական փաստաթղթի տեսք ունեցող, բայց իրականում կեղծ փաստաթուղթ ձեռքով ստեղծելու երկարատև և բարդ գործընթացն այսօր փոխարինվել է համացանցում գործող կեղծարարների աշխատանքով, որոնք որոշակի վճարի դիմաց կարող են արագորեն տրամադրել ցանկացած տեսակի դիպլոմ կամ այլ որակավորում: Սովորաբար, նման ծառայություններ մատուցողները փորձում են հրաժարվել պատասխանատվությունից օգտագործելով այնպիսի ձևակերպումներ, ինչպիսիք են՝ «Չնայած մեր տրամադրած ապրանքներն ունեն իսկական փաստաթղթերի տեսք, դրանք նախատեսված են միայն նորարարկան նպատակներով օգտագործելու համար»: Այնուամենայնիվ, ակնհայտ է, որ մարդիկ չեն վճարի հազարավոր եվրոներ նորույթ հանդիսացող վկայականներ ստանալու համար:

Կեղծ կրթական ծառայություններ մատուցողները ֆիզիկապես տեղակայված են ինչպես Եվրոպայի խորհրդի երկրների աշխարհագրական տարածքում, այնպես էլ այլ երկրներում, կամ կարող են գոյություն ունենալ նաև բացառապես վիրտուալ։ Ուստի, դրանց դեմ պայքարում միջազգային համագործակցությունը խիստ կարևոր է: Նրանց գործունեությունը ժամանակի ընթացքում ընդարձակվել է, մասնավորապես, համացանցի լայն հասանելիության և սոցիալական ցանցերի միջոցով դրանց խթանման շնորհիվ: Աստիճանական և, հավանաբար, մշտական անցումն առավելապես առցանց ուսուցման, ինչն արագացել է Քովիդ-19 համավարակի հետևանքով, մեծացնում է կրթական կեղծարարության ռիսկը:

Կրթական կեղծարարությունը համարվում է ավելի մեծ սպառնալիք, քան պարզապես որակավորումների իսկությանը սպառնացող վտանգ՝ անկախ նրանից, այդ որակավորումները հավաստվում են թղթային, թե թվային դիպլոմներով: Համարվում է, որ կրթական կեղծարարությունը բացասական է անդրադառնում ցանկացած անդամ պետության միջազգային հեղինակության վրա, ներառյալ՝ պետությունների կրթության համակարգերի նկատմամբ վստահության, և հետևաբար, ուսանողների միջազգային շարժունության վրա: Խարդախությամբ որակավորում ստացած կամ կեղծ որակավորում ունեցող անձինք կարող են ներկայանալ որպես իսկական որակավորում ունեցող, ինչը նրանց հնարավորություն է ընձեռնում շրջանցելու ներգաղթի սահմանափակումները, խաբեությամբ գտնելու աշխատանք կամ ծավալելու գործունեություն տարբեր մասնագիտական ոլորտներում, ինչը սպառնալիք է ազգային և հանրային անվտանգությանը: Նման ոլորտների օրինակները ներառում են, բայց չեն սահմանափակվում դրանցով՝ բարձրագույն կրթության որակավորումները բժշկական և բժշկության ու սոցիալական խնամքի հետ կապված մասնագիտություններից, ինչպես նաև ճարտարագիտության, ճարտարապետության, գյուղատնտեսության և տեղեկատվական տեխնոլոգիաների ոլորտների մասնագիտություններից։ Բացի այդ, ավելի ցածր կրթական մակարդակի կեղծ որակավորումներ ունենալն այնպիսի ոլորտներում, ինչպիսիք են երեխաների խնամքը, փրկարարական և հարակից ծառայությունները կամ կյանքի համար առանձնահատուկ ռիսկ պարունակող գործունեության տեսակները, վտանգավոր է ողջ հասարակության համար: Կեղծ փաստաթղթեր բացահայտելը մարտահրավեր է գործատուների համար, և եղել են բազմաթիվ դեպքեր, երբ պարզվել է, որ աշխատողները գործունեություն են ծավալել տարբեր ոլորտներում առանց համապատասխան որակավորում ունենալու։ Ցանկացած կրթական մակարդակի կեղծ որակավորումների գնումը «սնում է» հանցավոր կազմակերպություններին, իջեցնում կրթության և կրթական ձեռքբերումների արժեքը, նսեմացնում տաղանդավոր ու բանիմաց մասնագետների արժանիքները և նպաստում խաբեության ու անարդարության աճին: «Կեղծ դիպլոմների ինդուստրիան» սովորաբար առաջարկում է փաթեթային գործարքներ, որոնք ներառում են նաև անձը հաստատող այնպիսի կեղծ փաստաթղթերի տրամադրումը, ինչպիսիք են՝ ծննդյան վկայականները, անձնագրերը և վարորդական վկայականները: Այսպիսով, նման գործունեությունը դադարեցնելուն ուղղված ջանքերի գործադրումը միջազգային համագործակցության միջոցով ունի ակնհայտ առավելություններ:

Կեղծարարության մասին տեղեկացվածությունն արտացոլված է Եվրոպայի խորհրդի կրթական ծրագրում, որը հիշատակված է «Որակյալ կրթություն ապահովելու մասին» նախարարների կոմիտեի անդամ պետություններին ուղղված CM/Rec(2012)13 հանձնարարականում։ Կրթական կեղծարարությունը տարբերվում է կրթության ոլորտում կոռուպցիայի ավելի ընդգրկուն խնդրից, սակայն «կոռուպցիան իրական կամ պոտենցիալ խնդիր է բոլոր երկրներում և կրթության բոլոր տեսակների ու մակարդակների համար» պնդումը ճիշտ է նաև կրթական կեղծարարության համար։ Կրթության ոլորտում կեղծարարության և կոռուպցիայի դեմ պայքարի հստակ քաղաքական մանդատ է տրվել 2013 թվականի ապրիլի 26-27-ին Հելսինկիում կայացած «Կառավարում և որակյալ կրթություն» թեմայով Եվրոպայի խորհրդի կրթության նախարարների մշտական համաժողովի վերջնական հռչակագրում, որում նշված է, որ «...Նախարարների կոմիտեն հանձնարարում է Կրթության քաղաքականության և պրակտիկայի ղեկավար կոմիտեին[[27]](#footnote-27) (…) (21.1) ստեղծել կրթության մեջ էթիկայի և բարեվարքության վերաբերյալ տեղեկատվության և լավագույն փորձի փոխանակման համաեվրոպական հարթակ՝ հատուկ ուշադրություն դարձնելով կրթության և հետազոտությունների ոլորտում կոռուպցիայի և կեղծարարության դեմ պայքարին՝ «Եվրոպայում որակյալ կրթության Հելսինկյան օրակարգը»[[28]](#footnote-28) խթանելու նպատակով։

Մասնավորապես, նախատեսվում է, որ նման հարթակը պետք է թիրախավորի՝

* դրական վարքագծի կանոնները կրթության և հետազոտությունների ոլորտի մասնագետների համար՝ ի լրումն կոռուպցիայի և կեղծարարության դեմ պայքարի օրենսդրությանը,
* բոլոր դերակատարների կարողությունների զարգացումը,
* օժանդակ կառույցները (հավատարմագրման կամ որակի ապահովման գործակալությունները/կառույցները);
* արդարության և թափանցիկության վերաբերյալ լավագույն փորձի փոխանակումը,
* ժողովրդավարության և մասնակցության մշակույթի ձևավորումը՝ հիմնված թափանցիկության, արդարության և հավասարության վրա։

Այսպիսով, կրթական կեղծարարության դեմ պայքարի և կրթության մեջ էթիկայի, թափանցիկության և բարեվարքության խթանման մասին սույն Հանձնարարականը վերոնշյալ մանդատի անմիջական արդյունքն է։ Այն նախաձեռնվել է Եվրոպայի խորհրդի Կրթության էթիկայի, թափանցիկության և բարեվարքության հարթակի (այսուհետ՝ ԷԹԻՆԵԴ հարթակ) աշխատանքի արդյունքում, որը ստեղծվել է Հելսինկյան նախարարական համաժողովի որոշումների հիման վրա։

ԷԹԻՆԵԴ հարթակը Եվրոպական մշակութային կոնվենցիայի մասնակից 50 պետությունների կողմից նշանակված մասնագետների ցանց է: Այն մեկնարկել է 2015 թվականի հոկտեմբերին կայացած Պրահայի ֆորումի ժամանակ։ Ցանցի մասնագետները հանդիպում են տարին մեկ անգամ՝ Եվրոպայի խորհրդի աշխատանքն այս ոլորտում վերահսկելու և առաջընթացը գնահատելու համար:

ԷԹԻՆԵԴ հարթակի մանդատը հիմնված է այն համոզմունքի վրա, որ էթիկայի, թափանցիկության և բարեվարքության հետ կապված խնդիրներն որակյալ կրթության ապահովման պարտադիր պայման են։ Ուստի կրթական կեղծարարության դեմ պայքարի խնդիրը կարող է արդյունավետորեն լուծվել միայն այն դեպքում, եթե հասարակության բոլոր համապատասխան շերտերը լիովին հավատարիմ են հասարակական և մասնագիտական կյանքում էթիկայի հիմնարար սկզբունքների պահպանմանը, այլ ոչ թե հենվում են բացառապես կանոնակարգող մեխանիզմների վրա, որքան էլ որ դրանք կարևոր են: Կրթության մեջ էթիկայի, թափանցիկության և բարեվարքության հարցում ԷԹԻՆԵԴ հարթակն առաջարկում է սկզբունքների վրա հիմնված մոտեցում:

ԷԹԻՆԵԴ հարթակի առաքելությունը մասնավորապես ներառում է հետևյալ նպատակները.

* նպաստել լավ կառավարման, ժողովրդավարության մշակույթի և կրթության մեջ մասնակցության զարգացմանը՝ կրթության բոլոր մակարդակներում էթիկայի, թափանցիկության և բարեվարքության խթանման միջոցով (հատուկ ուշադրություն դարձնելով կրթության ոլորտում կոռուպցիայի և կեղծարարության դեմ պայքարին),
* մշակել քաղաքականության տարբերակներ ու գործիքներ և, ընդհանուր առմամբ, բարձրացնել կրթության մեջ էթիկայի, թափանցիկության և բարեվարքության վերաբերյալ իրազեկվածությունը,
* փոխանակել տեղեկություններ և առաջադեմ փորձը անդամ պետությունների միջև` ապահովելով հնարավորինս մեծ տարածում,
* աջակցել կրթության մեջ էթիկայի, թափանցիկության և բարեվարքության ուղղությամբ ազգային և տարածաշրջանային փորձնական ծրագրերի իրականացմանը և ձևավորել փորձառություն` շահագրգիռ երկրներին աջակցելու համար:

Որպես առաջին քայլ ԷԹԻՆԵԴ հարթակը որոշել է դիտարկել հետևյալ երեք հիմնական թեմաները՝

- կրթության մեջ ներգրավված յուրաքանչյուր անձի էթիկական վարքագիծը և ուսուցիչների ու կրթության մասնագետների էթիկայի կանոնները,

- ակադեմիական բարեվարքությունը և գրագողությունը բարձրագույն կրթության ոլորտում,

- դիպլոմների գործարանների հիմնախնդիրը որակավորումների ճանաչման համատեքստում։

Սույն Հանձնարարականի նպատակն է անդրադառնալ վերոնշյալ թեմաներից երկրորդին և երրորդին: 2018 թվականին ԷԹԻՆԵԴ հարթակն որոշեց ստեղծել փորձագետների աշխատանքային խումբ և հանձնարարել այդ խմբին մշակել անդամ պետություններին ուղղված կրթական կեղծարարության մասին քաղաքականության հանձնարարական՝ հատուկ շեշտադրելով կրթության բոլոր շահակիցների պատասխանատվությունը՝ ապահովելու կրթության մեջ էթիկան, թափանցիկությունը և բարեվարքությունը: Աշխատանքային խմբի կողմից մշակված քաղաքականության նախագիծը, որը դարձավ սույն Հանձնարարականի տեքստը, ներկայացվեց 2019 թվականի նոյեմբերին Պրահայում կայացած ԷԹԻՆԵԴ հարթակի հանդիպմանը: Տեքստի բարելավման նպատակով հավաքվեցին պատվիրակների կողմից ներկայացված դիտողություններն ու առաջարկությունները, որոնց հիման վրա այն հավելյալ լրամշակվեց: Այնուհետև, Հանձնարարականի տեքստը կրկին վերանայվեց՝ ապահովելու, որ այն բավականաչափ ճկուն է և կարող է առերեսվել Քովիդ-19 համավարակի հետևանքով կրթական կեղծարարության ծավալների հնարավոր աճի հետ: Խմբի կողմից կազմված Հանձնարարականի վերջնական նախագիծը ներկայացվեց 2021 թվականի նոյեմբերին կայացած ԷԹԻՆԵԴ հարթակի առցանց հանդիպմանը: Այնուհետև, 2022 թվականի փետրվարին Հանձնարարականի նախագիծը քննարկվեց Կրթության ղեկավար կոմիտեի[[29]](#footnote-29) բյուրոյի կողմից՝ նախքան դրա հաստատումը Կրթության ղեկավար կոմիտեի 2022 թվականի մարտի լիագումար նիստում։

# **Հանձնարարականի դրույթների մեկնաբանություններ**

**Նախաբան և պաշտոնական դրույթներ**

Նախաբանը ներկայացնում է սույն Հանձնարարականն իր պատմական և թեմատիկ համատեքստում՝ հղում կատարելով Եվրոպայի խորհրդի համապատասխան կոնվենցիաներին և միջազգային այլ կոնվենցիաներին, ինչպես նաև Նախարարների կոմիտեի և Խորհրդարանականվեհաժողովի այն հանձնարարականներին, որոնք առնչվում են սույն Հանձնարարականի հետ:

Նախաբանը սահմանում է նաև հանրային պատասխանատվությունը կրթության մեջ էթիկայի, թափանցիկության և բարեվարքության խթանման համար: Սույն Հանձնարարականը հիմնված է Եվրոպայի խորհրդի ԷԹԻՆԵԴ հարթակի կողմից սահմանված սկզբունքներ վրա։

Նախաբանն այնուհետև հիշատակում է Եվրոպայի խորհրդի հիմնական առաքելությունը և կրթության դերը ժողովրդավարության ու մարդու իրավունքների խթանման գործում, և հղում է կատարում սույն Հանձնարարականի համար առանձնահատուկ նշանակություն ունեցող հիմնական չափորոշիչներին: «Եվրոպական տարածաշրջանում բարձրագույն կրթությանը վերաբերող որակավորումների ճանաչման մասին» կոնվենցիան (ETS No.165, Լիսաբոնի ճանաչման կոնվենցիա),[[30]](#footnote-30) որը բարձրագույն կրթության որակավորումների ճանաչմանը վերաբերող եվրոպական հիմնական իրավական փաստաթուղթն է, ընդգծում է, որ ճանաչման տեսանկյունից որևէ խտրականություն որևէ հիմքով չպետք է դրսևորվի, ինչպես օրինակ՝ դիմորդների սեռի, ռասայի, մաշկի գույնի, հաշմանդամության, լեզվի, կրոնի, քաղաքական հայացքների, ազգային ու էթնիկ պատկանելության կամ սոցիալական ծագման հիմքերով։

«Բարձրագույն կրթության և հետազոտությունների համար հանրային պատասխանատվության մասին» անդամ պետություններին ուղղված նախարարների կոմիտեի CM/Rec(2007)6 հանձնարարականն սահմանում է բարձրագույն կրթության և գիտահետազոտական գործունեության բազմաթիվ նպատակները և ընդգծում, որ պետական մարմինները՝ առաջնորդվելով ժողովրդավար և արդար հասարակությունների արժեքներով, պետք է երաշխավորեն, որ բարձրագույն ուսումնական հաստատությունները՝ պահպանելով իրենց ինքնավարությունը, կարող են բավարարել հասարակության բազմաթիվ ակնկալիքները և իրականացնել իրենց տարատեսակ և նույնքան կարևոր նպատակները, որոնք են՝

* նախապատրաստում կայուն զբաղվածությանը,
* նախապատրաստում կյանքին՝ որպես ժողովրդավարական հասարակությունների ակտիվ քաղաքացիներ,
* անհատական զարգացում,

- ուսուցման, ուսումնառության և հետազոտության միջոցով առաջադեմ գիտելիքների մեծ պաշարի ձեռք բերում և պահպանում:

Անդամ պետություններին ուղղված «Որակյալ կրթություն ապահովելու մասին» նախարարների կոմիտեի CM/Rec(2012)13 հանձնարարականն ընդգծում է, որ կոռուպցիան (որն այս համատեքստում ներառում է նաև կրթական կեղծարարությունը) անհամատեղելի է կրթության որակի հետ:

ՅՈՒՆԵՍԿՕ-ի և ՏՀԶԿ-ի «Միջսահմանային բարձրագույն կրթության որակի ապահովման ուղեցույցը» ներկայացնում է, թե ինչպես կառավարությունները, բարձրագույն ուսումնական հաստատությունները, կրթական ծառայություններ մատուցողները, ուսանողական մարմինները, որակի ապահովման և հավատարմագրման մարմինները, ուղարկող և ընդունող երկրների ակադեմիական և մասնագիտական ճանաչման մարմինները կարող են բաշխել իրենց պարտականությունները՝ հարգելով բարձրագույն կրթության համակարգերի բազմազանությունը:

Անդամ պետություններին ուղղված «Ազդարարների պաշտպանության մասին» նախարարների կոմիտեի CM/Rec(2014)7 հանձնարարականը և Խորհրդարանական վեհաժողովի «Ազդարարների պաշտպանության բարելավումը ողջ Եվրոպայում» 2162 (2019) հանձնարարականը համահունչ են սույն Հանձնարարականի հետ, քանի որ խիստ կարևոր է, որ կրթական կեղծարարության հետևանքով տուժած անձինք կարողանան բարձրացնել առկա հիմնախնդիրները համապատասխան մարմիններում:

Սույն Հանձնարարականի առաջին պարբերության հետևյալ հատվածը՝ «հարգելով նրանց սահմանադրական կառույցները, ազգային և տեղական համատեքստերը և կրթական համակարգերը», նախատեսված է հաշվի առնելու Եվրոպական մշակութային կոնվենցիայի մասնակից պետությունների իրավասության աստիճանը կրթության հարցերում և կրթության համակարգերի բազմազանությունը, որոնք կարող են լինել այս կամ այն չափով կենտրոնացված, օրինակ՝ համակարգի որոշակի մասը կարող է կենտրոնական մակարդակից փոխանցվել համայնքայինին: ԷԹԻՆԵԴ հարթակը ընդունում և ողջունում է այն փաստը, որ որոշ անդամ պետություններ ընդունել են օրենսդրական ակտեր (այսուհետ՝ օրենսդրություն), որոնք քրեականացնում կամ նախատեսում են այլ իրավական պատասխանատվություն կրթության ոլորտում կեղծարարություն հանդիսացող որոշակի գործունեության համար, թեև օրենսդրության կիրարկումը, ներառյալ՝ հանցագործներին հայտնաբերելն ու հետապնդելը, կարող է բավականին դժվար լինել: Անշուշտ, անդամ պետությունների իրավասության շրջանակներում է որոշել անհրաժեշտ հավասարակշռությունը՝ օրենսդրության և սույն Հանձնարարականում նշված հիմնախնդիրների լուծմանն ուղղված այլ միջոցների գործադրման միջև: Այնուամենայնիվ, միջազգային մակարդակով որակյալ կրթության խրախուսումը պահանջում է որոշակի համագործակցություն, ինչն առաջարկված է սույն Հանձնարարականում: Այսպիսով, ազգային օրենսդրության առկայությունը, թեև դրական զարգացում է, կարող է բավարար չլինել միջսահմանային կրթության հետ կապված կեղծարարության դեմ պայքարելու համար:

Սույն Հանձնարարականի տեքստն այնուհետև անդրադառնում է այն փաստին, որ տեխնոլոգիաների արագ զարգացումը պարտավորեցնում է անդամ պետություններին հսկողության տակ պահել կեղծարարություն հանդիսացող գործառույթների ցանկը և պաշտպանել աշակերտներին ու ուսանողներին այն կազմակերպություններից և անհատներից, որոնք մատուցում են կեղծ կրթական ծառայություններ և խթանում կրթական կեղծարարությունը համացանցի, սոցիալական ցանցների, գովազդի և այլ միջոցներով: Տվյալների անվտանգությունը բարելավվում է տարածաշրջանային և գլոբալ այնպիսի նախաձեռնությունների միջոցով, ինչպիսիք են ԷՄՐԵՔՍ-ը[[31]](#footnote-31) և Գրոնինգենի հռչակագրի ցանցը,[[32]](#footnote-32) որոնք նպաստում են ուսանողների տվյալների թվային պահոցների ստեղծմանը և փոխանակմանը: Կարևոր է, որ Հանձնարարականը լինի բավականաչափ ճկուն՝ ընթացիկ մարտահրավերներին դիմակայելու համար:

# **Հանձնարարականի հավելված**

1. **Նպատակը և շրջանակը**

Այս բաժինը նկարագրում է սույն Հանձնարարականի ուղղվածությունն ու նպատակը և նշում հասցեատերերին: Այն ընդգծում է «հանրային և (կամ) մասնագիտական մարմինների, ինչպես նաև մասնավոր կազմակերպությունների ու ընկերությունների պատասխանատվությունը՝ կրթության մեջ էթիկայի, թափանցիկության և բարեվարքության սկզբունքների խթանման և կրթական կեղծարարության դեմ պայքարի հարցում»:

Սույն Հանձնարարականը նաև ծառայում է բոլոր սովորողների կրթության իրավունքի պաշտպանությանն աջակցելուն։ Ինչպես նշված է անդամ պետություններին ուղղված «Որակյալ կրթություն ապահովելու մասին» նախարարների կոմիտեի CM/Rec(2012)13 հանձնարարականում՝ «Որակյալ կրթությունը պետք է ապահովվի առանց որևէ խտրականության և պետք է ընկալվի որպես կրթություն ստանալու հավասար հնարավորությունների ապահովում, ինչպես նաև դասավանդման և ուսումնառության այնպիսի պայմաններից օգտվելու հնարավորություն, որոնք ողջամիտ սահմաններում աշակերտներին և ուսանողներին թույլ են տալիս հաջողությամբ ավարտել կրթական ծրագիրը(ները), որ(ոնց)ում նրանք ընդգրկված են»։

Սույն Հանձնարարականի դրույթները ներառում են կրթության բոլոր մակարդակները՝ նախադպրոցականից մինչև բարձրագույն կրթություն, այդ թվում՝ մասնագիտական վերապատրաստումները, քանի որ էթիկայի սկզբունքները պետք է գերակայեն կրթության ողջ համակարգում: Ուստի, սույն Հանձնարարականը որևէ տարբերություն չի դնում կրթության տարբեր մակարդակների, ձևերի և ուղղությունների միջև:

Նույն մոտեցումը տարածվում է նաև պետական և մասնավոր կրթության նկատմամբ: Էթիկայի սկզբունքները պետք է հավասարապես խթանվեն թե՛ պետական, թե՛ մասնավոր ուսումնական հաստատությունների կողմից, և կրթության համակարգերը պետք է սահմանեն որակի և էթիկայի նույն չափորոշիչները՝ անկախ համակարգում հաստատությունների իրավական կարգավիճակից:

1. **Սահմանումներ**

**ԷԹԻՆԵԴ-ի սկզբունքները և էթիկայի կանոնները**

Հանձնարարականի այս բաժինը հիմնված է Եվրոպայի խորհրդի ԷԹԻՆԵԴ հարթակի կողմից մշակված սկզբունքների և արժեքների վրա: Հիմնարար սկզբունքն այն է, որ որակյալ կրթության ապահովումը և կրթական կեղծարարության (ինչպես այն սահմանված է սույն Հանձնարարականում) կանխումը պահանջում են համապարփակ մոտեցում՝ ընդգրկելով կրթության հետ առնչվող և դրանում մասնակից հասարակության բոլոր բնագավառները՝ ակադեմիական բարեվարքությունը խթանելու և այն կրթական մշակույթում ու կյանքում գործնական իրականություն դարձնելու համար։

Այս համապարփակ մոտեցումը ներառում է էթիկայի կանոնները, որոնք սույն Հանձնարարականում սահմանված են որպես՝ «բարոյական և էթիկական արժեքների և սկզբունքների արտահայտումներ»: Սույն Հանձնարարականի նպատակների համար՝ էթիկայի կանոնները պետք է ծառայեն կրթության բոլոր մակարդակներում էթիկական վարքագծի և թափանցիկության ձևավորմանն ու պահպանմանը՝ ակադմիական բարեվարքությանն աջակցելու և այն խթանելու համար:

Էթիկայի կանոնները պետք է համապատասխանեն ազգային համատեքստին և սույն Հանձնարարականի քաղաքականությանը և պետք է լինեն արդիական ու հասանելի բոլոր շահակիցների համար: Էթիկայի կանոնները պետք է շարունակաբար վերանայվեն՝ արտացոլելու այն միջավայրի փոփոխությունները, որի շրջանակներումում գործում է սույն Հանձնարարականը:

Էթիկայի կանոնները պետք է մշակվեն և ըստ անհրաժեշտության վերանայվեն մասնակցային մոտեցում կիրառելով և խորհրդակցելով համապատասխան շահակիցների հետ՝ դրանցում սահմանված չափորոշիչների նկատմամբ սեփականության զգացողություն և պատասխանատվություն սերմանելու համար: Մասնակցային մոտեցումը կապահովի էթիկայի կանոնների ներդրումը կրթական մշակույթում և ուսուցման ծրագրերում՝ խթանելով ակադեմիական բարեվարքությունը։ Էթիկայի կանոնների հաջող իրականացումը կպահանջի իրազեկվածության բարձրացման լայնածավալ և շարունակական արշավ՝ զուգակցված կրթության գործընթացում ներգավված անձանց վերապատրաստման հետ։

Էթիկայի կանոնները կգործեն որպես օգտակար ուղեցույց և կաջակցեն շահակիցներին, այդ թվում՝ հանրային մարմիններին, ուսուցիչներին, կառավարիչներին և որակի ապահովման գործընթացներում ներգրավված կրթության մասնագետներին, խթանելու ակադեմիական բարեվարքությունն ուսումնական գործընթացում: Օրինակ՝ մշակվելուց հետո էթիկայի կանոնները պետք է լինեն արդիական ու համապատասխանեն ուսուցիչների մասնագիտական զարգացման տարբեր փուլերին, ինչպես նաև հաշվի առնեն կրթական մակարդակը, որում ուսուցիչը դասավանդում է՝ տարրականից մինչև բարձրագույն կրթություն և մասնագիտական վերապատրաստում։

Նախատեսվում է, որ սույն Հանձնարարականում ներառված բոլոր սկզբունքները պետք է կիրառվեն էթիկայի կանոնների մշակման, իրականացման և վերանայման տարբեր փուլերում: Այդ սկզբունքները պետք է դիտարկվեն որպես հանրային ծառայողների աշխատանքային պայմանագրի դրույթների լրացում:

Էթիկայի կանոններում ընդգրկված սկզբունքների ու արժեքների խթանումը և դրանց իրականացումը, պետք է լինեն բոլոր շահակիցների, այդ թվում՝ ուսուցիչների և նրանց մասնագիտական ասոցիացիաների, ինչպես նաև հանրային մարմինների (ազգային, տարածաշրջանային կամ տեղական մակարդակում ցանկացած գործադիր, օրենսդիր կամ վարչական մարմնի, ներառյալ՝ գործադիր իշխանության կամ վարչական գործառույթներ իրականացնող անձանց) պատասխանատվությունը։

Կարելի է հղում կատարել «Մանկավարժի մասնագիտության մեջ էթիկայի մշակույթի խթանման մասին» CM/Rec(2019)9 հանձնարարականին:[[33]](#footnote-33) Թեև այդ հանձնարարականը կիրառելի է ոչ միայն այս համատեքստում, այն օգտակար աղբյուր է հանրային կյանքում էթիկայի կանոնների կարևորությունը հասկանալու համար:

**Կրթական կեղծարարություն և կեղծ կրթական ծառայություններ մատուցողներ**

Սույն Հանձնարարականում օգտագործված «կրթական կեղծարարություն» և «կեղծ կրթական ծառայություններ մատուցողներ» սահմանումները սպառիչ չեն, քանի որ ակնհայտ է, որ կրթական կեղծարարությունը և այն խթանողներն ու դրանով զբաղվողները շարունակում են կատարելագործվել և զարգանալ: Այնուամենայնիվ, դրանք հիմնված են գրախոսված գրականության մեջ լայնորեն ընդունված սահմանումների վրա: Կեղծարարություն հասկացությունը լավ ուսումնասիրված է և հասկանալի է։ Նախկինում Եվրոպայի խորհուրդն անդրադարձել է դրան, օրինակ՝ իր 2011 թվականի հունվարի 10-ի No. 1327 «Կեղծարարության և կոռուպցիայի իրազեկման և կանխարգելման մասին կանոններ»-ում:[[34]](#footnote-34)

Այդ կանոններում «կեղծարարություն» եզրույթը օգտագործվում է հետևյալ իմաստով՝ ցանկացած անօրինական գործողություն կամ անգործություն, որը բնութագրվում է որպես խաբեություն, քողարկում կամ վստահության չարաշահում և կատարվում է փող, գույք կամ ծառայություններ ձեռք բերելու, ծառայությունների վճարումից կամ կորստից խուսափելու, կամ անձնական կամ գործնական օգուտ ստանալու նպատակով՝ անկախ այն հանգամանքից, եղել է բռնություն կամ ֆիզիկական ուժ գործադրելու սպառնալիք, թե ոչ։

Սույն Հանձնարարականի համատեքստում կրթական կեղծարարությունը հիմնականում կենտրոնացած է գործողությունների վրա և այն ծառայությունների առաջարկի ու պահանջարկի վրա, որոնք ունեն կրթության ոլորտում խաբեության և(կամ) անարդար առավելություններ տրամադրելու նպատակ, ինչը սովորաբար, բայց ոչ պարտադիր, ներառում է այդ ծառայությունների դիմաց վճարում՝ գումարի կամ գույքի տեսքով։ Նմանատիպ օրինակներ են՝

* խաբեությունը՝ գնահատման ժամանակ որպես այլ անձ ներկայանալու միջոցով,
* անձի պնդումը, որ իրեն շնորհվել է համապատասխան որակավորում կամ որոշակի ակադեմիական կարգավիճակ կամ ձեռք է բերել որոշակի մասնագիտական հմտություններ, այն պարագայում, երբ նա փաստացի ստացել է կամ ձեռք բերել այդ որակավորումը կամ կարգավիճակը ոչ օրինական ճանապարհով, կամ էլ՝ ամբողջությամբ կամ մասնակիորեն չի կատարել այն աշխատանքը, որն անհրաժեշտ էր տվյալ որակավորման կամ ակադեմիական կարգավիճակի շնորհման նպատակով անհրաժեշտ ակադեմիական կրեդիտները ստանալու համար: Այս բոլոր գործողությունները նվազեցնում են ակադեմիական որակավորումների և ակադեմիական կարգավիճակի արժանահավատությունը և վնասում կրթական ծառայություններ մատուցողների հեղինակությունն երկրի ներսում, ինչն, իր հերթին, ազդում է այդ երկրի հեղինակության և ազգային անվտանգության վրա: Երկրի ազգային շահը և տնտեսական զարգացումը պահանջում են կրթված և հմուտ մասնագետներ, որոնք իրապես կարող են իրականացնել այն գործունեությունը, որի համար ամենայն հավանականությամբ որակավորված են: Կրթությունը, հետազոտությունը և նորարարությունը կարևոր դեր են խաղում սոցիալական համախմբվածություն, տնտեսական աճ, ազգային կայունություն և գլոբալ մրցունակություն ապահովելու հարցում: Կրթությունն իրավամբ դիտվում է որպես սոցիալ-տնտեսական և մշակութային զարգացման կարևոր գործոն, քանի որ երկրները գնալով դառնում են ավելի գիտելիքիահենք:

Բարձրագույն կրթության որակի ապահովման եվրոպական ռեգիստրը (ԷՔԱՐ)[[35]](#footnote-35) Եվրոպական բարձրագույն կրթության տարածքի (ԵԲԿՏ) որակի ապահովման գործակալությունների պաշտոնական ռեգիստրն է, որին անդամակցում են «Եվրոպական բարձրագույն կրթության տարածքում որակի ապահովման չափորոշիչներին և ուղեցույցներին»[[36]](#footnote-36) էապես համապատասխանող գործակալությունները:

Հանաձայն ԷՔԱՐ-ի՝ «դիպլոմների գործարանները» կամ «կրթական աստիճանների գործարանները» տարատեսակ (հաճախ առցանց գործող) մարմիններ կամ կազմակերպություններ են, որոնք հայտարարում են, որ առաջարկում են կրթական աստիճաններ, դիպլոմներ կամ վկայականներ որոշակի վճարի դիմաց՝ բայց իրականում դրանք չեն իրականացնում պատշաճ ուսուցում և գիտելիքների, հմտությունների ու կարողությունների գնահատում։[[37]](#footnote-37) Այդ կազմակերպությունները սովորաբար չեն ճանաչվում բարձրագույն կրթության ոլորտի որևէ իրավասու մարմնի կողմից, սակայն, կարող են հայտարել, որ ճանաչված են կթական աստիճան շնորհող տարբեր մարմինների կողմից, ինչպիսիք են հավատարմագրման գործարանները:

ԷՔԱՐ-ը նշում է, որ դիպլոմների և կրթական աստիճանների գործարաններին սովորաբար բնորոշ են ստորև բերված բնութագրերը։

* Կրթական աստիճանը կարելի է հեշտությամբ գնել կամ հարմարեցնել անձի պահանջներին։
* Կազմակերպությունը հայտարարում է, որ ունի արտաքին հավատարմագրում, բայց դրա ապացույցը առկա չէ, կամ արտաքին հավատարմագրողը հավատարմագրման գործարան է կամ որոշակի երկիր, կղզի կամ նահանգ, որը ըստ էության չունի կրթական ծառայություններ մատուցողներին գործունեության թույլտվություն տրամադրելու և այդ գործունեությունը կարգավորելու վերաբերյալ կանոնակարգեր։
* Կազմակերպությունը կարող է հայտարարել, որ ճանաչված է միջազգային կազմակերպությունների կողմից, ինչպիսիք են Եվրոպայի խորհուրդը կամ ՅՈՒՆԵՍԿՕ-ն, այն դեպքում, երբ այդ կազմակերպություններից ոչ մեկը չի տրամադրում որևէ օրինական կարգավիճակ որևէ բարձրագույն ուսումնական հաստատության, կրթական ծրագրի կամ ծառայության։
* Կազմակերպությունը չի տրամադրում իր դասախոսական կազմի կամ աշխատակիցների ցուցակները և նրանց որակավորումների մասին տվյալները։
* Ուսանողներից ըստ էության չի պահանջվում հաճախել դասերի, լինի դրանք առցանց, թե՛ լսարանային պայմաններում։
* Կազմակերպության կամ դրա կամպուսի ֆիզիկական հասցեն չի տրամադրվում կամ պարզապես նշվում է փոստարկղի հասցեն։
* Կազմակերպության կայքում ներկայացված է շնորհվող դիպլոմի կամ վկայականի նմուշը։
* Կազմակերպությունն ունի որևէ հայտնի բարձրագույն ուսումնական հաստատության անվանմանը նման անվանում։
* Կազմակերպության կայքի գլխավոր էջում ներկայացված են վճարում կատարելու տարբեր եղանակներ և քարտեր։
* Հաստատությունը կարող է առաջարկել «ոչ ավանդական կրթություն» կամ «հեռավար ուսուցում» և ճանաչել կենսափորձի հիման վրա ձեռքբերված կրեդիտները:[[38]](#footnote-38)

Ըստ ԷՔԱՐ-ի՝ «հավատարմագրման գործարանները» որակի ապահովման կեղծ գործակալություններ են, որոնք հայտարարում են, որ իրականացնում են ոչ օրինական գործող բարձրագույն ուսումնական հաստատությունների որակի արտաքին ապահովման գործառույթներ՝ օգնելու որպեսզի դրանք համարվեն լեգիտիմ կարգավիճակ ունեցող:

«Հավատարմագրման գործարանները» սովորաբար ունեն ստորև բերված բնութագրերից մի քանիսը կամ մեծ մասը։

* Կազմակերպությունն իր կայքում հրապարակում է այն հաստատությունների կամ ծրագրերի ցանկը, որոնք նրա պնդմամբ հավատարմագրված են, գնահատված կամ անցել են աուդիտ, բայց այդ ծրագրերը և հաստատությունները չգիտեն, որ ներառված են ցանկում կամ անցել են արտաքին գնահատում։
* Կազմակերպությունը պնդում է, որ ճանաչված է ԷՔԱՐ-ի կամ լիազորված ազգային մարմնի կողմից, բայց դա չի հանապատասխանում իրականությանը:
* Կազմակերպությունը կողմից հրապարակված են շատ փոքր թվով որակի ապահովման չափորոշիչներ կամ ընդհանրապես հրապարակված չեն։
* Կազմակերպության կողմից արտաքին գնահատում անցկացնելու համար պահանջվող ժամանակահատվածը շատ կարճ է:
* Որակի արտաքին ապահովման ընթացակարգը չի պահանջում գնահատում արտաքին գնահատման հանձնաժողովի կողմից:
* Կազմակերպությունը շնորհում է որակի ապահովման «անժամկետ» հավաստագրեր՝ առանց հետագա պարբերական որակի արտաքին ապահովման պահանջի:
* Կազմակերպության անվանումը նման է որակի ապահովման ճանաչված և կայացած այլ գործակալությունների անվանումներին:[[39]](#footnote-39)

Անհրաժեշտ է նաև հղում կատարել «Դիպլոմների գործարանների և այլ կասկածելի հաստատությունների մասին ուղեցույց»-ին, որը հրապարակվել է «ՖՌՈւԴՈՔ» ծրագրի շրջանակներում (ծրագրի լրիվ անվանումն է «Ուղեցույց դիպլոմների գործարանների և փաստաթղթերի կեղծիքի մասին որակավորումներ գնահատողների համար»):[[40]](#footnote-40)

«Վիզաների գործարանը» կարելի է դիտարկել որպես կեղծ դիպլոմների գործարանի տեսակ: Հայտարարելով, որ ճանաչված կրթական ծառայություններ մատուցողներ են, ինչպես օրինակ՝ համալսարանը կամ քոլեջը, վիզաների գործարանները շրջանցում կամ խախտում են վիզաների մասին օրենքները՝ օտարերկրյա քաղաքացիներին առաջարկելով ուսանողական վիզաներ, որոնք թույլ են տալիս նրանց մնալ և աշխատել տվյալ երկրում: Վիզաների գործարանները սովորաբար օգտագործում են ժամանակավոր հասցեներ և տարածքներ, որոնք բոլորովին պիտանի չեն ուսումնական գործընթաց կազմակերպելու համար:

Համաձայն Միացյալ Թագավորության Բարձրագույն կրթության որակի ապահովման գործակալության`[[41]](#footnote-41) «խաբեության պայմանագիրն» այն է, երբ երրորդ կողմը կատարում է ուսանողին հանձնարարված աշխատանքը, որն այնուհետև ուսանողը ներկայացնում է կրթական ծառայություն մատուցողին՝ որպես իր կողմից կատարված աշխատանք, սակայն երրորդ կողմը չունի նման լիազորություն կամ թույլտվություն: Տարբեր անհատներ, կազմակերպություններ կամ ընկերություններ, որոնք հայտնի են դարձել որպես «ռեֆերատների գործարաններ», վարձատրվում են այդպիսի աշխատանք կատարելու համար: Նրանց մի մասը կարող է մատուցել միաժամանակ մի քանի կրթական ծառայություն, ինչպես օրինակ՝ տրամադրել ուսանողների ուսումնառության աջակցման ընդհանրական ծառայություններ՝ իր գործունեությանը օրինականության տեսք հաղորդելու համար: Որպես կանոն, նման ընկերությունը կամ կազմակերպությունը իրեն պատվիրված աշխատանքը արտապատվիրում է առաջադրանքներ գրող տարբեր անհատների: «Խաբեության պայմանագրեր» եզրույթը կարող է վերաբերել նաև այն իրավիճակներին, երբ ուսանողների համար նրանց հանձնարարված առաջադրանքներն ամբողջությամբ կամ մասնակիորեն կատարում են ընտանիքի անդամները, իսկ ավելի հաճախ համակուրսեցիները կամ ընկերները։ Հետևաբար խաբեության պայմանագրերը միշտ չէ, որ ենթադրում են գումարի վճարում:

«Ռեֆերատների գործարանները» գրեթե բացառապես առցանց կազմակերպություններ են: Դրանք գործում են ողջ աշխարհում, ուստի և սպառնում են կրթության բարեվարքությանը ողջ աշխարհում: Համաձայն Միացյալ Թագավորության Բարձրագույն կրթության որակի ապահովման գործակալության՝ շորթումը և շանտաժը գնալով ավելի մեծ սպառնալիքներ են դառնում ռեֆերատների գործարաններից օգտվող ուսանողների համար: Անձնական տվյալները կարող են պահպանվել համացանցում՝ նվազագույն կամ ընդհանրապես առանց որևէ անվտանգության ապահովման, ինչն առաջացնում է հաճախորդների անձնական տվյալների գողության և բանկային կեղծիքների վտանգ:

Խաբեության պայմանագրերը, ինչպես կրթական կեղծարարության բոլոր ձևերը, վտանգում են կրթական ծառայություններ մատուցողների՝ իրենց կողմից շնորհված որակավորումների որակական չափանիշները երաշխավորելու կարողությունը, ինչպես նաև ազգային կրթության և ընդունող երկրների հեղինակությունը:

Խաբեության պայմանագրերը էական վտանգներ են առաջացնում առանձին երկրների հանրության համար, քանի որ տարբեր անձիք կարող են գործունեություն ծավալել՝ առանց համարժեք մասնագիտական հմտությունների:[[42]](#footnote-42)

«Ռեֆերատների բանկը» ընկերություն կամ կազմակերպություն է, որից ուսանողները կարող են գնել նախապես գրված ռեֆերատներ: Այս ծառայությունը կարող է լառաջարկվել նաև ռեֆերատների գործարանի կողմից:

«Էրազմուս+»-ի կայքում կարելի է գտնել համապատասխան եզրույթների օգտակար բառարան:[[43]](#footnote-43)

«Կրթության շահակիցներ» եզրույթին տրված է ընդգրկուն սահմանում՝ ամրապնդելու այն սկզբունքը, որ հասարակության բոլոր անդամները պատասխանատու են էթիկական վարքագծի զարգացման և կրթական խարդախությունների դեմ պայքարի համար:

1. **Իրազեկման բարձրացում և տեղեկատվություն**

Կրթության համակարգում իրազեկվածության բարձրացման և տեղեկատվության տրամադրման նախաձեռնությունները կրթական կեղծարարության կանխարգելմանն ուղղված առաջին քայլերն են։ Այս առումով, Բարձրագույն կրթության տվյալների համաշխարհային շտեմարանը,[[44]](#footnote-44) որը ստեղծվել է Համալսարանների միջազգային ասոցիացիայի կողմից ՅՈՒՆԵՍԿՕ-ի հետ համագործակցությամբ, տրամադրում է հավաստի տեղեկատվություն աշխարհի բարձրագույն կրթության համակարգերի, որակավորումների և հավատարմագրված կամ ճանաչված բարձրագույն ուսումնական հաստատությունների մասին։ Իրազեկման բարձրացումը նպաստում է այնպիսի քաղաքականության, կանոնակարգերի և օրենքների ընդունմանը և կատարելագործմանը, որոնք հնարավորություն են տալիս իրականացնել կրթական կեղծարարության դեմ պայքարին ուղղված նախօրոք ծրագրված և նպատակային գործողություններ: Նման գործողությունները խթանում են էթիկայի կանոնների և գիտելիքի ու լավագույն փորձի տարածման ռազմավարությունների մշակումը, ինչպես նաև խթանում են նոր հետազոտությունների և դրանց արդյունքների հասանելիությունը համապատասխան փորձ ունեցողների համար:

Իրազեկման բարձրացումը և այլ միջոցառումները պետք է համապատասխանեն ազգային համատեքստին ու էթիկական վարքագծին, ինչպես նաև հենվեն գոյություն ունեցող ռազմավարությունների, որակի ապահովման գործակալությունների և նոր նախաձեռնությունների վրա՝ էթիկական վարքագիծը և որակյալ կրթությունը խթանելու նպատակով: Կարևոր է երաշխավորել կրթության համակարգերի և ուսումնական հաստատությունների վրա անդրադարձող և կրթական կեղծարարության դեմ պայքարին ուղղված քաղաքականության ու կանոնակարգերի մշտադիտարկումն ու կիրարկումը՝ ընդհանուր չափանիշներին համապատասխան: Անհրաժեշտ է, որպեսզի համապատասխան ազգային գործակալությունը վերահսկի կեղծարարությունների դեմ գործողությունների առաջարկություններ պարունակող զեկույցները: Այդ առաջարկությունները պետք է պարբերար մշտադիտարկվեն, ինչը հնարավորություն կտա շարունակաբար բարելավել և ամրապնդել կեղծարարության դեմ պայքարի միջոցառումները, քանի որ կրթական կեղծարարությունը շարունակում է աճել և փոփոխվել։ Զեկույցները պետք է հասանելի լինեն հանրությանը՝ թափանցիկության ու հաշվետվողականության ապահովման համար:

Որակի ապահովման անկախ և ինքնավար համակարգերն ունեն խիստ կարևոր է դերակատարում։ Դրանք պետք է աջակցեն կրթության համակարգերին և ուսումնական հաստատություններին դիմակայելու կրթական կեղծարարության մարտահրավերներին և երաշխավորելու, որ ուսանողներն իրենց որակավորումները ձեռք են բերել օրինական ճանապարհով, և որ դիպլոմներ, որակավորումներ և վկայականներ շնորհող հաստատություններն ու կազմակերպությունները հիմնադրված են օրինականորեն և լիազորված են մատուցելու կրթական ծառայություններ։ Որակի ներքին և արտաքին ապահովման արդյունավետ ընթացակարգերը պետք է օգնեն բացահայտելու ցանկացած տեսակի կրթական կեղծիք՝ անկախ նրանից այն կատարվել է միտումնավոր է, թե ոչ միտումնավոր, օրինական գործող հաստատության կամ նման հաստատության որևէ ստորաբաժանման կողմից, թե այդ հաստատության հետ փոխկապակցված առևտրային գործունեության միջոցով:

Ներգրավվելով որակի ապահովման գործընթացներում՝ ազգային կրթական համակարգերը ցույց են տալիս, որ ապահովում են որակյալ կրթություն, ինչպես նաև բարձրացնում են համակարգի թափանցիկությունն ու հաշվետվողականությունը՝ հրապարակայնորեն հասանելի և մատչելի հաշվետվությունների միջոցով: Դա օգնում է փոխադարձ վստահության ձևավորմանը և շնորհումների, որակավորումների ու վկայականների ճանաչման գործընթացների բարելավմանը, ինչպես նաև ճանաչման այլ ձևերի ստեղծմանը ազգային սահմանների ներսում և դրանցից դուրս:

Քանի որ մարդիկ միգրացիայի արդյունքում հատում են երկրների սահմանները, անհրաժեշտ է ձևավորել կրթության որակի ապահովման ընդհանրական ընկալում ազգային և միջազգային բոլոր շահակիցների շրջանում՝ որակի ապահովման ազգային և ինստիտուցիոնալ համակարգերի զարգացումը և միջսահմանային համագործակցությունը երաշխավորելու համար։ Այդ համագործակցությունը կխթանի որակավորումների և հավաստագրերի փոխանցումը մի երկրից մյուսը և դրանց օրինականության ճանաչումը։

Ընդհանրական ընկալումը չի նշանակում, որ բոլոր երկրների քաղաքականությունները, կանոնակարգերը և օրենքները պետք է լինեն նույնը, և հասկանալի է, որ սույն Հանձնարարականում նշված սկզբունքները տարբեր երկրներում կարող են կիրառվել և իրականացվել տարբեր ձևերով՝ ելնելով ազգային համատեքստից: Այնուամենայնիվ, ընդհանրական չափորոշիչների լայնածավալ կիրառումն անհրաժեշտ նախապայման է երկրների միջև որակի ապահովման մասին միասնական ընկալում և որակի մշակույթ ձևավորելու համար: Այդ չափորոշիչները պետք է լինեն հրապարակայնորեն հասանելի և մատչելի՝ մշտադիտարկման և հաշվետվությունների միջոցով թափանցիկությանն ու հաշվետվողականությանը աջակցելու համար: Հստակ տարբերակում պետք է դրվի չափորոշիչների և ուղեցույցների միջև, և դրանց չկատարման հետևանքները պետք է հստակ սահմանվեն: Չափորոշիչները պետք է պահպանվեն, մինչդեռ, ինչպես վկայում է լավագույն փորձը, ուղեցույցներով պետք է առաջնորդվել:

Հղում կարելի է կատարել նաև «Եվրոպական բարձրագույն կրթության տարածքում որակի ապահովման չափորոշիչներին և ուղենիշներին»[[45]](#footnote-45) և Միացյալ Թագավորության Բարձրագույն կրթության որակի ապահովման գործակալության «Բարձրագույն կրթության ոլորտում խաբեության համար պայմանագրեր կնքելու մասին ուղեցույցին»:[[46]](#footnote-46)

1. **Ուսուցում (Վերապատրաստում)**

Անդամ պետությունները և նրանց կրթական գործակալություններն ու ուսումնական հաստատությունները պետք է ապահովեն, որ իրենց կրթության մասնագետներն ունենան կրթական կեղծարարության կանխման և բացահայտման կարողություններ՝ համապատասխան գիտելիքների, հմտությունների և կարողունակությունների զարգացման միջոցով:

Եվրոպայի խորհուրդը մեծ կարևորություն է տալիս կրթության ոլորտում հանրային պատասխանատվությանը, ուստի կրթության մասնագետներ ասելով ի նկատի ունի ոչ միայն դասավանդողներին, այլև ղեկավարներին, գործատուներին, համապատասխան պետական պաշտոնյաներին, ինչպես նաև քաղաքական առաջնորդներին և տվյալ երկրի ավելի լայն քաղաքացիական հասարակության ներկայացուցիչներին:

Հիմնական նախապայմանն այն է, որ որակյալ կրթության և կոռուպցիայի հետ կապված հիմնախնդիրները կարող են արդյունավետորեն լուծվել միայն այն դեպքում, եթե քաղաքացիական հասարակության բոլոր համապատասխան հատվածները լիովին հավատարիմ են հանրային և մասնագիտական կյանքի հիմնարար էթիկական սկզբունքներին, այլ ոչ թե ապավինում են միայն վերևից-ներքև սկզբունքով ընդունվող կանոնակարգերի վրա:

Էթիկայի սկզբունքներ մշակելու և էթիկական վարքագիծ դրսևորելու միջև կա որոշակի տարբերություն, ինչն ուսումնասիրվել է Եվրոպայի խորհրդի «Կրթության բոլոր դերակատարների էթիկական վարքագիծը» հրապարակման մեջ:[[47]](#footnote-47) Էթիկայի սկզբունքները թվարկված և նկարագրված են նաև Եվրոպայի խորհրդի ԷԹԻՆԵԴ հարթակի կողմից:[[48]](#footnote-48)

Կրթության մասնագետները կարող են որոշակի դերակատարումներ ունենալ կրթական համակարգում, ինչպես օրինակ՝ ներգրավվել դպրոցների տեսչական ստուգումների կամ բարձրագույն կրթության որակի ապահովման գործընթացներում: Կրթության մասնագետների հիմնական դերը կարող է լինել նաև քաղաքականության մշակումը և կրթության հարցերի շուրջ խորհրդատվության տրամադրումը որոշակի քաղաքական գործիչների:

Անդամ պետությունները պետք է ձեռնարկեն անհրաժեշտ միջոցներ` ապահովելու, որ կրթության և զբաղվածության ու աշխատանքի տեղավորման գործընթացներում ներգրավված մասնագետները տեղեկացված լինեն կրթական կեղծարարության մասին և վերապատրաստվեն կեղծարարության տարբեր ձևերը և կեղծ կրթական ծառայություններ մատուցողների գործունեությունը բացահայտելու ուղղությամբ, որպեսզի կրթական կեղծարարությունը հնարավոր լինի կանխել:

Օրինակ` կրթական կեղծարարության գործուն մեխանիզմների իմացությունն կարելի է ապահովել ներառելով այդ թեման նախնական վերապատրաստման կամ աշխատավանքի ընդունվելիս ներածական ուսուցման ծրագրերում, որոնք կազմակերպվում են ուսուցիչների, հետազոտողների, կրթության մասնագետների, ինչպես նաև զբաղվածության ու աշխատանքի տեղավորման, շարունակական մասնագիտական զարգացման և հետազոտական կարողությունների զարգացման գործընթացներում ներգրավված մասնագետների համար՝ կեղծիքի բացահայտման և գնահատման մեթոդներում նորարարությունը և նոր տեխնոլոգիաների կիրառումը խթանելու համար:

Ուսումնառության, դասավանդման, գնահատման և տեխնոլոգիաների կիրառման ուղղությամբ բոլոր վերապատրաստումները, որոնք հաստատությունները առաջարկում են իրենց անձնակազմին, պետք է ներառեն էթիկայի և ակադեմիական բարեվարքության հարցերի քննարկումը: Ընդ որում, կարևոր է շեշտադրել էթիկական սկզբունքների ու վարքագծի և ակադեմիական բարեվարքության զարգացման հարցերը, այլ ոչ թե կենտրոնանալ պարզապես կրթական կեղծարարության խնդիրների վրա:

Նմանապես, վերապատրաստումները, որոնք կազմակերպվում են հաստատությունների տեսչական ստուգումներ և որակի ապահովման գործառույթներ իրականացնողների համար, պետք է ներառեն կրթական կեղծարարության և կեղծ կրթական ծառայություններ մատուցողների վերաբերյալ թեմաներ, որպեսզի որակի ապահովման գործընթացը լինի համապարփակ և աջակցի էթիկական վարքագծի ու ակադեմիական բարեվարքության հետ կապած առաջընթացի և շարունակական բարելավման շրջափուլերի մասին հաշվետվությունների ներկայացմանը: Էթիկան, թափանցիկությունը և բարեվարքությունը որակյալ կրթության ապահովման հիմնական գրավականներն են և, հետևաբար, որակի հավաստման գործընթացները պետք է անդրադառնան այդ հարցերին։ Որակի ապահովման գործընթացների վերաբերյալ հրապարակայնորեն հասանելի և մատչելի հաշվետվությունները կտրամադրեն անհրաժեշտ տեղեկատվություն` տվյալ երկրում կրթական կեղծարարության և կեղծ կրթական ծառայություններ մատուցողների գործունեության կանխմանն ուղղված ազգային քաղաքականության և իրավական միջամտությունների մշակման համար։

Հավատարմագրման և որակի ապահովման գործակալությունները պետք է ունենան ինչպես պետական, այնպես էլ մասնավոր ուսումնական հաստատություններում կրթության որակը և ակադեմիական բարեվարքությունը վերահսկելու լիազորություն:

Այն դեպքում, երբ կրթական կեղծարարությանը վերաբերող ինստիտուցիոնալ քաղաքականությունը թերի է, հաստատությանը պետք է տրվի պայմանական հավատարմագրում՝ սահմանելով հաստատված չափորոշիչներին համապատասխան դրա բարելավման պահանջ։

1. **Գրագողություն և գրագողված փաստաթղթերի ու բովանդակության օգտագործում**

Գրագողության և գրագողված աշխատանքի օգտագործումը կանխելու համար ուսումնական հաստատությունները պետք է աջակցեն աշակերտներին և ուսանողներին՝ զարգացնելու քննական մտածողության, ակադեմիական գրագրության և հետազոտությունների իրականացման իրենց հմտությունները՝ տվյալ անդամ պետության կրթության համակարգի տարբեր փուլերի պահանջների համապատասխան, ինչը կապահովի կեղծ կրթական ծառայություններ մատուցողներից պաշտպանվածության բարձրացումը և դրանց վերաբերյալ իրազեկվածությունը:

Այս բաժնում «աշակերտներ և ուսանողներ» ասելով պետք է հասկանալ կրթության և ուսուցման ոլորտի բոլոր սովորողներին, իսկ «ուսումնական հաստատություններ» եզրույթը ներառում է բոլոր կրթական ծառայություններ մատուցողներին կրթական բոլոր մակարդակներում, ներառյալ՝ նախադպրոցական, տարրական, միջնակարգ ու բարձրագույն կրթությունը և մասնագիտական ուսուցումը:

Աշակերտներին և ուսանողներին անհրաժեշտ է աջակցություն՝ սովորելու, ակադեմիական շարադրանքի, ակադեմիական աղբյուրներից օգտվելու, ճիշտ հղումներ կատարելու, վերաշարադրելու և հետազոտություն իրականացնելու հմտություններ ձեռք բերելու համար, ինչը թույլ կտա նրանց հասնել հաջողության առանց կրթական կեղծիքների դիմելու: Անհրաժեշտ է հստակ պատկերացում կազմել այն մասին, թե ինչ է գրագողությունը և ինչ է այն ենթադրում: Գրագողությունը ուրիշի աշխատանքը կամ գաղափարը միտումնավոր կամ ոչ միտումնավոր որպես սեփականը ներկայացնելու գործողությունն է: Կրթության համատեքստում գրագողությունն ենթադրում է ամբողջությամբ կամ մասնակիորեն աշխատանքն իր սկզբնաղբյուրին կամ հեղինակին չվերագրելը կամ դրանց հղում չկատարելը՝ ակադեմիական կրեդիտ ստանալու կամ առաջընթացի համար աշխատանքը նեկայացնելիս:

Տեղեկատվության և աջակցության տրամադրումը կարևոր նշանակություն ունեն ցանկացած ռազմավարության համար, որն ուղղված է էթիկական վարքագծի ու ակադեմիական բարեվարքության խրախուսմանը և կրթական կեղծիքի նվազեցմանը։ Ուսումնական հաստատությունները կարող են խթանել էթիկական վարքագիծը և ակադեմիական բարեվարքությունն իրենց ներքին կանոնակարգերի միջոցով: Կարևոր է երաշխավորել, որ ակադեմիական և մասնագիտական աշխատակազմը տեղյակ լինի և հավատարիմ մնա ընդհանուր նպատակներին և խնդիրներին` աշակերտների և ուսանողների հետ քննարկումներ իրականացնելիս նրանց տեղեկացնելու համար: Անհրաժեշտ է աշակերտներին և ուսանողներին տրամադրել հստակ տեղեկատվություն, լինի դա բանավոր թե գրավոր, էթիկական վարքագծի և ակադեմիական բարեվարքության կարևորության, ինչպես նաև կրթական կեղծարարության, այդ թվում՝ գրագողության, հայտնաբերման հավանականության և հնարավոր հետևանքների մասին: Ուսումնական հաստատություններն իրենց ուսումնական ծրագրերի շրջանակներում աշակերտների և ուսանողների հետ պետք է քննարկեն նրանց էթիկական վարքագիծը և մասնագիտական ակնկալիքները: Ուսումնական հաստատություններն իրենց ուսումնական ծրագրերի շրջանակներում պետք է նաև ներդնեն ակադեմիական աջակցության համակարգեր, որոնք խթանում են աշակերտների և ուսանողների ինքնուրույն սովորելու կարողությունները և այդպիսով բարձրացնում նրանց վստահությունն իրենց ակադեմիական կարողությունների նկատմամբ՝ զինելով նրանց կրթական կեղծարարությունը մերժելու միջոցներով: Մասնավորապես, պետք է շեշտադրել հանրային հետաքրքրությունը միջին մասնագիտական կրթություն ստացողների էթիկական վարքագծի նկատմամբ:

Անդամ պետությունները պետք է ապահովեն, որ էթիկական վարքագծի և կրթական կեղծարարության մասին գիտելիքները և դրանց ընկալումը կազմեն կրթության ոլորտի մասնագիտական զարգացման ծրագրերի անբաժանելի մասը և խրախուսեն էթիկական վարքագիծը՝ հնարավորությունների ընձեռնման (համապատասխան աջակցություն և ռեսուրսներ տրամադրելով), մասնագիտական բարձր չափանիշների պահպանման և իրավունքների ու պարտականությունների մասին տեղեկացվածության բարձրացման միջոցով:

Անդամ պետությունները պետք է նաև երաշխավորեն, որ կրթության և գիտության ոլորտի մասնագետների նշանակման և առաջխաղացման համակարգերն ու ընթացակարգերը ապահովում են կեղծ որակավորումների և հավաստագրերի բացահայտումը: Դա կօժանդակի մասնագիտական բարձր չափանիշների սահմանմանը և կբարձրացնի իրազեկվածությունը որակյալ կրթության ապահովման համար պատասխանատուների պարտականությունների մասին: Եղել են դեպքեր, երբ բարձրաստիճան պաշտոնյաները ստիպված են եղել ազատվել զբաղեցրած պաշտոնից, քանի որ ընդունվել են աշխատանքի ամբողջությամբ կամ մասամբ այն կրթական կամ գիտական աստիճանների ու կոչումների հիման վրա, որոնք ձեռք են բերել գրագողություն պարունակող գիտական աշխատանքների կամ կեղծ որակավորումների և հավաստագրերի միջոցով։

Անդամ պետությունները պետք է խթանեն տեխնիկական լուծումների մշակումը և դրանց ներդրումը կրթության և զբաղվածության ոլորտներում՝ կրթական կեղծարարությունը բացահայտելու և կանխելու նպատակով: Երկրների կառավարությունները պետք է դիտարկեն տեքստերի համապատասխանության և (կամ) նմանության ստուգման աշխատանքներ իրականացնող ծրագրավորման ընկերությունների ներգրավումը՝ մատչելի գներով համազգային լիցենզիայի շուրջ բանակցելու համար:

Կրթության նախարարությունները պետք է խթանեն իրենց երկրում և երկրի սահմաններից դուրս գործող հաստատությունների միջև հաղորդակցությունը՝ հաջողված փորձից սովորելու և կիսվելու այն գաղափարներով, որոնք կրթական կեղծարարության դեմ պայքարում եղել են իրապես արդյունավետ: Պետք է նաև ներդնել տեխնիկական լուծումներ, այդ թվում՝ մշակել և աջակցել տվյալների բազաներին և ստուգման համակարգերին՝ շնորհումների, որակավորումների և հավաստագրերի իսկությունը գնահատելուն համար:

Եվրոպայի խորհուրդը և ՅՈՒՆԵՍԿՕ-ն համատեղ ստեղծել են Ակադեմիական ճանաչման և շարժունության ազգային տեղեկատվական կենտրոնների եվրոպական ցանցը (ԷՆԻԿ ցանց)՝[[49]](#footnote-49) որակավորումների ճանաչման քաղաքականությունը և ընթացակարգերը մշակելու համար: Կենտրոնները տեղեկատվություն են տրամադրում իրենց և այլ երկրների կրթության համակարգերի, ներառյալ՝ օտարերկրյա դիպլոմների, կրթական աստիճանների և այլ որակավորումների ճանաչման մասին:[[50]](#footnote-50)

1. **Կրթական կեղծարարության գովազդ և խթանում**

Ինչպես սահմանված է սույն Հանձնարարականի հավելվածի 2-րդ հոդվածում, կեղծ կրթական ծառայություններ մատուցողները բիզնես ձեռնարկություններ են, որոնց վերջնական նպատակը ֆինանսական շահն է: Նրանց բիզնեսում գովազդային և մարքեթինգային ռազմավարությունները վճռորոշ դեր են խաղում վաճառքի ավելացման և «հաճախորդների» ներգրավման գործում: Կեղծ կրթական ծառայություններ մատուցողներն օգտագործում են մի շարք ուղիներ և գործիքներ՝ պոտենցիալ հաճախորդներ ներգրավելու և իրենց արտադրանքը վաճառելու համար, ընդ որում՝ ինտերնետը և սոցիալական ցանցերն ավելի ու ավելի կարևոր դեր են խաղում այդ գործընթացում: Կրթական կեղծարարության երևույթը նոր չէ, սակայն համացանցը, սոցիալական ցանցերի մասսայականությունը և նոր տեխնոլոգիաները կեղծ կրթական ծառայություններ մատուցողներին պոտենցիալ հնարավորություն են ընձեռում իրենց ծառայություններն առաջարկել գլոբալ շուկայում և արդյունաբերական մասշտաբներով:

Այն դեպքերում, երբ մի շարք պատճառներով հնարավոր չէ ուղղակի գործողություններ ձեռնարկել կեղծ կրթական ծառայություններ մատուցողների գործունեությունը դադարեցնելու համար (օրինակ, քանի որ ծառայություն մատուցողը չի գտնվում տվյալ անդամ պետությունում, կամ ազգային օրենսդրության համաձայն նրա գործունեությունը չի համարվում անօրինական), անդամ պետություններն այնուամենայնիվ կարող են նվազագույնի հասցնել կրթական կեղծարարությունը և միջոցներ ձեռնարկել կեղծարարության նկատմամբ առաջարկը նվազեցնելու ուղղությամբ՝ պայքարելով նման ծառայություններ մատուցողների մարքեթինգային ռազմավարության արդյունավետության դեմ:

Նման գործողությունների օրինակներ կարող են լինել հետևյալը`

* մշակել թափանցիկության ապահովման ուղեցույցներ և քաղաքականություն՝ կրթական ծառայություններ մատուցողների համար, որոնք, օրինակ՝ իրենց կայքում և վկայականներում իրենք պետք է նշեն, թե արդյոք շնորհված որակավորումն երկրում իրավական ուժ ունի, թե ոչ,
* անարդար և ոչ թափանցիկ գործունեության մասին հայտնել տվյալ երկրում մրցակցության կամ սպառողների իրավունքների պաշտպանության համար պատասխանատու մարմիններին, որոնք ապակողմնորոշիչ գովազդի դեպքում կարող է միջամտել,
* երկրներում, որտեղ համապատասխան կրթական տերմինաբանությունը սահմանված է օրենսդրությամբ (սույն Հանձնարարականի հավելվածի 9-րդ հոդված), անդամ պետությունները կարող են ձեռնարկել որոշակի գործողություններ այն ծառայություններ մատուցողների դեմ, որոնք տարածում են ապակողմնորոշիչ տեղեկատվություն (օրինակ՝ չհավատարմագրված հաստատությունների հայտարարությունները հավատարմագրված լինելու կամ համալսարան կոչվելու կամ կրթական աստիճաններ շնորհելու իրավասության մասին՝ օգտագործելով համապատասխան ազգային կրթական տերմինաբանությունը),
* թույլ չտալ և արգելել ռեֆերատների գործարանների և խաբեության պայմանագրերի գովազդը,
* խթանել կեղծ կրթական ծառայությունների մասին իրազեկվածության բարձրացմանն ուղղված միջոցառումները ուսանողների և պոտենցիալ հաճախորդների շրջանում։

Կրթական կեղծարարության գովազդի և խթանման դեմ քայլեր ձեռնարկելը, նույնիսկ եթե միշտ չէ, որ դա կեղծ ծառայություններ մատուցողներին կանգնեցնելու ուղիղ միջոց է, դա այնուամենայնիվ կարող է դառնալ ազդեցիկ միջոց նրանց գործունեությունը նվազագույնի հասցնելու համար: Նման միջամտությունը, հատկապես՝ կեղծ ծառայություններ մատուցողների գործունեության սկզբնական փուլում, կարող է խոչընդոտել կեղծարարության շուկայական մասնաբաժնի աճին, դառնալ կանխարգելիչ գործիք և իրազեկել լայն հանրությանը նրանց ապակողմնորոշիչ վարքագծի մասին:

1. **Իրավական շրջանակներ, օրենքներ և փորձառություններ**

Կրթական կեղծարարությունը դարձնում է հասարակությունները կոռումպացված և հանդիսանում է կազմակերպություններից ու անհատներից խաբեությամբ գումար շորթելու միջոց: Բազմաթիվ կեղծ կրթական ծառայություններ մատուցողներ գործում են կամ պնդում են, որ գործում են Եվրոպայի խորհրդի անդամ կամ դիտորդ պետություններից, ինչը կազմակերպության համայնքին տալիս է եզակի հնարավորություն՝ ձեռնարկելու որևէ բան մերիտոկրատական արժեքներին, հասարակությանը և կրթության իրական իմաստին ուղղված այս սպառնալիքի դեմ: Այս համատեքստում, իրազեկվածության բարձրացման միջոցառումները պետք է ուղեկցվեն արդյունավետ իրավական պաշտպանության միջոցներով, մասնավորապես՝ ազգային օրենսդրության կիրարկմամբ և վերանայմամբ։

Սույն Հանձնարարականի հավելվածի 7-րդ հոդվածը պահանջում է, որ անդամ պետությունները ձեռնարկեն իրավական գործողություններ կեղծ կրթական ծառայություններ մատուցողների դեմ:[[51]](#footnote-51) Անդամ պետություններն՝ իրենց իրավասությունների շրջանակում, պետք է կեղծ կրթական ծառայություններ մատուցողների հիմնադրումը, լիցենզավորումը և գործունեությունը ճանաչեն անօրինական և հնարավորության դեպքում քրեական պատասխանատվության ենթարկեն այդ կազմակերպություններին: Ավելին, անդամ պետությունները պետք է սահմանափակեն կամ արգելեն կեղծ որակավորումների օգտագործումը աշխատանքի տեղավորման և պաշտոնեական առաջխաղացման համար: Դա կարելի է անել կրթության, սպառողների իրավունքների պաշտպանության և էմիգրացիայի մասին գործող օրենքների կիրարկման և (կամ) նոր օրենսդրության ներդրման միջոցով: Սույն Հանձնարարականը չի պահանջում անդամ պետությանը ընդունել նոր օրենսդրություն, ոչ էլ խոչընդոտում է դա անելուց: Անդամ պետությունները պետք է գտնեն ճիշտ հավասարակշռություն իրավական և այլ միջոցների միջև՝ իրենց ազգային համատեքստին համապատասխան:

Եվրոպայի խորհուրդը ընդունում է, որ գոյություն ունեն կրթական կեղծարարության դեմ պայքարի մի քանի գործիքներ, այդ թվում՝ կեղծ որակավորումների պատճառած վնասի մասին հանրությանը տեղեկացնելը: Հանձնարարականի այս հոդվածը հորդորում է անդամ պետություններին մշակել և օգտագործել այնպիսի գործիքներ, որոնք համապատասխանում են իրենց ազգային համատեքստին:

1. **Էթիկայի կանոններ**

Հանձնարարականի այս հոդվածը կոչ է անում անդամ պետություններին ուսումնասիրել նաև կրթական կեղծարարության դեմ պայքարի ոչ իրավական միջոցները, մասնավորապես՝ էթիկայի կանոնների ներդրումը։[[52]](#footnote-52)

Անդամ պետությունները պետք է ներդնեն կրթական կեղծարարության կանխմանն ուղղված էթիկայի կանոններ՝ քաղաքացիական ծառայողների համար։[[53]](#footnote-53) Այդ կանոնները պետք է պարունակեն հրահանգներ այն կարգապահական տույժի միջոցների մասին, որոնք պետք է կիրառվեն կեղծ որակավորումներ ունեցող աշխատակիցների նկատմամբ:

Բացի այդ, անդամ պետությունները պետք է խրախուսեն բարձրագույն ուսումնական հաստատություններին ներդնել հստակ ուղեցույցներ, ընթացակարգեր, էթիկայի և վարքագծի կանոններ, որոնք կկանխեն կրթական կեղծիքը (ներառյալ, օրինակ՝ ներդնելով ակադեմիական բարեվարքության երդման արարողություն):[[54]](#footnote-54)

Բարձրագույն ուսումնական հաստատություններն ունեն մի շարք գործառույթներ, որոնք դարձնում են նրանց խոցելի կրթական կեղծարարության նկատմամբ: Այդ տեսանկյունից հաստատությունները պետք է ուշադիր լինեն, թե ում են ընդունում ուսումանելու, ում են աշխատանքի վերցնում, ում հետ են համագործակցում և ինչպես են իրականացնում ակադեմիական կրեդիտների փոխանցումը։[[55]](#footnote-55) Հակառակ դեպքում, բարենխիղճ հաստատությունները կարող են պոտենցիալ վնաս հասցնել իրենց վարկանիշին, հեղինակությանը և «բրենդային» անվանմանը։ Ցանկացած օրինական հաստատություն, որը համագործակցում է դիպլոմների կամ հավատարմագրման գործարանների հետ, տալիս է այդ խարդախ գործակալներին լեգիտիմություն, որը նրանք օգտագործում են իրենց մարքեթինգում: Էթիկայի կանոնները, հակակեղծարարական ուղեցույցներն ու ընթացակարգերը, գործատուների կարգապահական տույժերը կեղծ կոչումներ ունեցողների նկատմամբ և այլ միջոցներն օգնում են հաստատություններին պաշտպանվել կեղծարարներից, որոնք փորձում են շահարկել նրանց բարի անունը:

Բարձրագույն ուսումնական հաստատությունների հետևյալ գործառույթները վտանգված են՝

- ընդգրկման և ընդունելության գործընթացը (ընդունող հանձնաժողով),

- երկկողմ և բազմակողմ համաձայնագրերը (միջազգային համագործակցության բաժին),

- աշխատանքի ընդունումը (մարդկային ռեսուրսների կառավարման բաժին),

- համատեղությամբ աշխատանքը (մարդկային ռեսուրսների կառավարման բաժին):

Բարձրագույն ուսումնական հաստատությունները կարող են իրենց ներքին քաղաքականության փաստաթղթերը մշակել ինքնուրույն կամ համագործակցությամբ: Նման փաստաթղթերը պետք է պարունակեն հստակ հրահանգներ՝ կապված կեղծ որակավորումներ ունեցող անձանց նկատմամբ համապատասխան միջոցներ կիրառելուն՝ հաշվի առնելով, իհարկե, նրանց օրինական իրավունքները: Անհրաժեշտ է, որ այդ փաստաթղթում ամրագրվի, որ տվյալ բարձրագույն ուսումնական հաստատությունը ընդունում է միայն այն անձանց, ովքեր ներկայացնում են որակավորումներ օրինական հաստատություններից։

Այնուամենայնիվ, այս հիմնախնդիրը չի սահմանափակվում միայն դիպլոմների և հավատարմագրման գործարաններով։ Իրականում, պատշաճ բարեխղջությունը բարձրագույն ուսումնական հաստատություններից պահանջում է ուսումնասիրել մի հիմնախնդիր, որը տարածվում է նաև այլ տեսակի «գործարանների» (օրինակ՝ «գնահատման գործարանների»), կեղծ տվյալների բազաների ու «ճանաչված» հաստատությունների ցուցակների շրջանառության և նույնիսկ կասկածելի գործունեության մեջ ներգրավված հավատարմագրման օրինական կազմակերպությունների վրա։

Ավելին, վերոնշյալ փաստաթղթերը պետք է պարունակեն հրահանգներ, թե ինչպես վարվել կազմակերպությունում արդեն իսկ աշխատող այն աշխատակիցների նկատմամբ, որոնք ունեն կեղծ որակավորումներ։ Եվրոպայի խորհուրդը կարող է աջակցել անդամ պետություններին և բարձրագույն ուսումնական հաստատություններին այդ գործում։

1. **Կրթական տերմինաբանություն**

Սույն Հանձնարարականի այս հոդվածը խրախուսում է անդամ պետություններին ընդունել օրենքներ, որոնք հատկապես պաշտպանում են հիմնական կրթական եզրույթները, ինչպիսիք են՝ «համալսարան», «քոլեջ», «հավատարմագրում», «բակալավրի աստիճան» և «դոկտոր»՝ պետական, ինչպես նաև այլ լեզուներով (ներառյալ՝ որքանով հնարավոր է, այդ եզրույթների հապավումները)։[[56]](#footnote-56)

Ավելին, Եվրոպայի խորհուրդը և այլ տարածաշրջանային ու միջսահմանային եվրոպական կազմակերպությունները պետք է աջակցեն և խրախուսեն պետական մակարդակի նախաձեռնությունները՝ ուղղված այն օրենքների ընդունմանը, որոնք պաշտպանում են կարևորագույն կրթական եզրույթները։[[57]](#footnote-57)

Վերջապես, պետություններին առաջարկվում է հրապարակել ճանաչված բարձրագույն ուսումնական հաստատությունների և իրենց բարձրագույն կրթության ոլորտին պատկանող կրթական ծրագրերի թարմացված ցուցակները պետական և այլ լեզուներով։[[58]](#footnote-58)

1. **Հանրային առողջություն, անվտանգություն և ապագա սերունդների կրթություն**

Թեև կեղծարարության դեմ պայքարին ուղղված ջանքերը ընդգրկում են կրթության գրեթե ողջ համակարգը, ավելի մեծ ուշադրություն պետք է դարձնել ակադեմիական և (կամ) մասնագիտական որակավորումներին և հավաստագրերին, որոնք ուղղակի կամ անուղղակի ազդեցություն ունեն մարդկանց առողջության, անվտանգության և բարեկեցության վրա: Անդամ պետություններում մի շարք մասնագիտություններ կանոնակարգվում են իրենց պետական օրենսդրությամբ հենց այն պատճառով, որ դրանք առնչվում են քաղաքացիների հիմնական իրավունքներին, ինչպիսիք են առողջության կամ անվտանգության իրավունքը՝ այդպիսով ներկայացնելով հանրային շահ: Կանոնակարգվող մասնագիտությունների ոլորտների օրինակներն են՝ առողջապահության ոլորտը (բժիշկ, ատամնաբույժ, մանկաբարձ, բուժքույր, վիրաբույժ, ֆիզիոթերապևտ, հոգեբան), իրավունքի, արդարադատության և հաշվապահության ոլորտները (փաստաբան, լիազորված հաշվապահ), կրթության և երեխաների խնամքի ոլորտները (ուսուցիչներ և այլ աշխատողներ), շինարարության և տեխնիկական մասնագիտությունների ոլորտները (ինժեներ, ճարտարապետ), տրանսպորտի ոլորտը (ինքնաթիռների սպասարկման ինժեներ, տախտակամածի սպա), վերահսկողության և անվտանգության ոլորտները (էլեկտրական համակարգերի սպասարկող, հրդեհների կանխարգելման փորձագետ):

Կանոնակարգվող մասնագիտությունների համար անդամ պետությունները սովորաբար ունեն պետական իրավանորմատիվային բազա, որը երաշխավորում է մասնագետների համապատասխանությունը իրենց մասնագիտությամբ գործունեություն ծավալելու համար պահանջվող չափորոշիչներին: Կարգավորող իրավանորմատիվային բազան հաճախ կարող է ներառել՝ պահանջվող նվազագույն որակավորման և մասնագիտության գործունեության համար հետագայում անհրաժեշտ պարտադիր վերապատրաստման պահանջները (օրինակ՝ փորձնակություն և (կամ) պետական քննություն մասնագիտական լիցենզիա ստանալու համար), մասնագիտական և կանոնակարգող մարմինների առկայության պահանջը, ինչպես նաև մասնագիտական էթիկայի կանոններում ամրագրված նորմերը։ Շատ անդամ պետություններում այն անձինք, ովքեր աշխատում են կանոնակարգվող մասնագիտությամբ առանց մասնագիտական լիցենզիայի կամ առանց տվյալ երկրում սահմանված պահանջները բավարարելու, հանցանք են գործում: Եթե մասնագիտական որակավորումները ձեռք են բերվում ապորինի ճանապարհով՝ առանց համապատասխան կրթություն ստանալու, ինչպես նաև իրական գիտելիքներ և տեխնիկական ու մասնագիտական կարողություններ ձեռք բերելու, ապա տվյալ մասնագիտությամբ աշխատող անձը վտանգ է ներկայացնում իր ծառայությունների կարիքն ունեցող անձանց համար: Ինժեները, ճարտարապետը կամ բժիշկը, ով ստացել է իր կոչումը կեղծիքով և աշխատում է այդ մասնագիտությամբ, վտանգի է ենթարկում այն մարդկանց կյանքը, որոնք գտնվում են նրա ամենօրյա հոգածության տակ և ում համար նա կատարում է ամենօրյա աշխատանք: Նմանապես, անհրաժեշտ մասնագիտական կարողություններ չունեցող ուսուցիչը լուրջ վտանգի է ենթարկում աշակերտների բարեկեցությունը և կրթության որակը։ Կառավարման տարբեր մակարդակներում շրջակա միջավայրի հետ առնչվող մասնագիտությունները (ջրային տնտեսության կառավարում, գյուղատնտեսություն, վերականգնվող էներգիա և այլն) նույնպես ակնհայտ ազդեցություն ունեն էկոլոգիական հավասարակշռության պահպանման և, ի վերջո, մարդկանց և մոլորակի բարեկեցության վրա:

Կանոնակարգող և մասնագիտական մարմինները, այն երկրներում որտեղ գործում են, կատարում են մասնագիտական գործունեության վերհսկողության գործառույթներ: Այդ մարնինները սովորաբար սահմանում են այն պահանջները, որոնք ենթակա են կատարման, գնահատում են դիմում ներկայացրած անձանց որակավորումները և հավաստագրերը, վարում են իրենց անդամների գրանցամատյան և կանոնակարգում նրանց վարքագծի կանոնները՝ սահմանելով պատժամիջոցներ կանոնները խախտողների համար: Մասնագիտական մարմինները կարող են ռազմավարական դեր խաղալ կեղծարարության կանխարգելման գործում: Վարելով իրենց անդամների ցանկերը՝ այդ մարմինները կարող են քաղաքացիներին տեղեկացնել, թե արդյոք տվյալ անձն իրական պրոֆեսիոնալ է, թե ոչ՝ այդպիսով տալով երաշխիքներ նրանց ծառայություններից օգտվողներին և հաճախորդներին։ Կրթության ոլորտում կեղծարարության դեմ արդյունավետ պայքարելու համար խիստ կարևոր է համակարգված ազգային ռազմավարության մշակումը՝ ներգրավելով ազգային իրավասու մարմիններին, մասնագիտական մարմիններին, կրթության շահակիցներին և բոլոր նրանց, ովքեր տարբեր մակարդակներում առնչվում են ակադեմիական և (կամ) մասնագիտական որակավորումների հետ:

1. **Ազդարարներ**

Նախարարների կոմիտեի՝ անդամ պետություններին ուղղված «Ազդարարների պաշտպանության մասին» CM/Rec(2014)7 հանձնարարականի համատեքստում,[[59]](#footnote-59) «ազդարարող» նշանակում է «ցանկացած անձ, ով բացահայտում կամ հայտնում է տեղեկություններ հանրային շահին սպառնացող վտանգի կամ վնասի մասին՝ իր աշխատանքային հարաբերությունների համատեքստում, լինի դա պետական, թե մասնավոր ոլորտում»: Նույն հանձնարարականը հայտնում է, որ «անձիք, ովքեր բացահայտում կամ հայտնում են տեղեկություններ հանրային շահին սպառնացող վտանգի կամ վնասի մասին ... կարող են նպաստել թափանցիկության և ժողովրդավարական հաշվետվողականության ամրապնդմանը», և խորհուրդ է տալիս անդամ պետություններին ունենալ համապատասխան նորմատիվ, ինստիտուցիոնալ և դատաիրավական բազաներ՝ մարդկանց պաշտպանելու համար, ներառյալ նրանց, որոնք ենթարկվում են չարամիտ ուղղորդումների:

Համաձայն ԷԹԻՆԵԴ-ի անդամների շրջանում իրականացված կրթական կեղծարարության մասին հարցման արդյունքների (ներկայացված 2019 թվականի ETINED-ի 3-րդ լիագումար նիստում)՝ հարցվածների ավելի քան 60%-ը նշել է, որ կրթական կեղծարարության մասին տեղեկատվություն տրամադրող անձանց պաշտպանության մասին հատուկ օրենսդրություն առկա չէ: Թեև քաղաքականության մի շարք մոտեցումներ և գործառույթներ այս ոլորտում կիրառվում են, այնուամենայնիվ անհրաժեշտ է պետական մակարդակով ընդունել համապատասխան օրենսդրական ակտեր և ընթացակարգեր, որոնք կներառեն կեղծարարության հետ կապված հիմնախնդիրների վերհանման գործընթացը, դրանք բարձրաձայնող անձանց, ինչպես նաև կրթական կեղծարարության մեջ մեղադրվող անձանց և կազմակերպություններին վերաբերող ընթացակարգերը:

Անդամ պետությունները կարող են աջակցել ինստիտուցիոնալ մակարդակում ազդարարների պաշտպանությունն ապահովող ընթացակարգերի և գործառույթների ընդունմանը՝ օգնելով կրթական ծառայություններ մատուցողներին տեղեկատվության բացահայտման ու տրամադրման ուղիները և ներգրավված շահակիցներին սահմանելու հարցում (օրինակ՝ Օմբուդսմենի ինստիտուտը): Ճիշտ նույն կերպ անդամ պետությունները կարող են նաև աջակցել այն ընթացակարգերի և գործընթացների մշակմանը, որոնք ապահովում են արդար և անաչառ գործընթաց՝ կրթական կեղծարարության մեջ մեղադրվող անձանց և կազմակերպությունների համար:

Ինչ վերաբերում է կեղծ կրթական ծառայություններ մատուցողներին, ապա հարկ է նշել, որ նրանց բնորոշ է շատ ագրեսիվ գործելաոճ այն անձանց նկատմամբ, ովքեր փորձում են դադարեցնել կամ սահմանափակել իրենց գործունեությունը: Կեղծ կրթական ծառայություններ մատուցողները սովորաբար փորձում են ահաբեկել, վախեցնել և խաբել ինչպես հաճախորդներին, այնպես էլ մասնագետներին՝ իրենց գործողություններում ներառելով նաև փաստաբանների։ Այդ իսկ պատճառով, շատ կարևոր է, որ կրթության ոլորտի մասնագետները քաջատեղյակ լինեն այդ իրողությանը և վերապատրաստվեն նման կրթական ծառայություններ մատուցողների հետ վարվելու ձևերի ուղղությամբ։ Օրինակ՝ նրանց հետ շփումներում, կրթության ոլորտի մասնագետները պետք է իմանան, թե ինչ կարելի է ասել և ինչպես ձևակերպել ասելիքը, հատկապես՝ գրավոր, որպեսզի խուսափեն իրավական վեճերի համար հիմքեր ստեղծելուց և անհրաժեշտության դեպքում պաշտպանեն իրենց ու իրենց կազմակերպությունը: Ցանկալի կլինի, որ անդամ պետությունները, որպես կրթության մեջ էթիկայի, բարեվարքության և թափանցիկության ներդնման իրենց համապարփակ ռազմավարության մաս, աջակցեն նաև այս ոլորտում վերապատրաստումների իրականացմանը: Թեև վերապատրաստումները կբարձրացնեն կեղծարարության հիմնախնդիրների մասին իրազեկվածությունը և հնարավորություն կտան պաշտոնյաներին արագ հայտնաբերելու կեղծիքները, անհրաժեշտ է նաև նրանց հատկացնել ուղեցույցներ՝ կեղծ կրթական ծառայություններ մատուցողների հետ վարվելու և նրանց գործունեությունը նվազագույնի հասցնելու վերաբերյալ: Ազգային շահակիցները կարող են օգնել այս գործընթացում՝ մասնագետներին տրամադրելով ուղեցույցներ և գործիքներ, որոնցում նշված է օրինակ, թե ինչպես վարվել այն դիպլոմների գործարանների կամ վեբկայքերի հետ, որոնք վաճառում են կեղծ որակավորումներ՝ իբրև շնորհված երկրի իսկական հաստատությունների կողմից: Ավելին, շատ կարևոր է ունենալ գործողությունների ստանդարտ ընթացակարգեր, որպեսզի ոչ մի անհատ չմնա միայնակ՝ կեղծ կրթական ծառայություններ մատուցողներին առերեսվելիս, և նրանց տրամադրվի ինստիտուցիոնալ աջակցություն՝ կեղծարարությանն արձագանքելու համար:

1. **Թվային լուծումների օգտագործում**

Ժամանակակից տեխնոլոգիաները, դրանց շարունակական զարգացումը և տեխնոլոգիական նորարարությունը կարելի է համարել կրթական կեղծարության հիմնախնդրի մի մասը։ Տեխնոլոգիաների համատարած օգտագործումը հնարավորություն է ընձեռում հեշտությամբ կեղծելու փաստաթղթերը և առանց որևէ ծախսի կամ չնչին ծախսերով ստեղծելու բարդ որակավորումների կեղծ տարբերակներ, որոնք գրեթե չեն տարբերվում իսկականից: Կեղծ կրթական ծառայություններ մատուցողները և գլոբալ շուկայում գործող տարբեր «գործարանները» մկնիկի ընդամենը մեկ հպումով հասանելի են դառնում ցանկացած հաճախորդի։ Սովորողների առցանց գնահատումները նույնպես կարող են լինել խաբեության և խեղաթյուրման առարկա:

Միևնույն ժամանակ, տեղեկատվական տեխնոլոգիաների նոր գործիքները կարող են դառնալ կրթական կեղծարարության կանխման և դրա դեմ պայքարի հզոր միջոց, օրինակ՝ տրամադրեն ուսանողների թվային տվյալների անվտանգ փոխանակման գործիքներ և առաջարկեն որակավորումների իսկության ստուգման առցանց հարթակներ ու գործիքներ։ Թվային լուծումների օրինակներ կարող են լինել՝ բլոկչեյն տեխնոլոգիայի օգտագործումը ուսանողների տվյալների, թվային ստորագրությունների և գաղտնագրված «pdf» ֆայլերի անվտանգ փոխանակման համար՝ փաստաթղթերի իսկությունը ստուգելու համար, կամ QR կոդերի և շտրիխ կոդերի օգտագործումը քննությունների ժամանակ՝ կոռուպցիայից խուսափելու համար և այլն: Ընդհանուր առմամբ, թվայնացումը կարող է աջակցել կեղծարարության կանխարգելմանը ուսումնական գործընթացի ողջ ընթացքում՝ սկսած կրթության համակարգ մուտք գործելուց մինչև վերջնական որակավորման շնորհումը և դրա հետագա օգտագործումը:

Անդամ պետությունները կարող են՝

* ստեղծել և աջակցել ուսանողների տվյալների անվտանգ փոխանակման գործիքների մշակմանը, ինչպես ազգային, այնպես էլ ուսումնական հաստատության մակարդակով: Այդ լուծումները պետք է ուղղվեն ուսանողների տվյալների անվտանգության, փոխանակման արագության, ամբողջականության և արժանահավատության բարելավմանը։ Նման լուծումները պետք է հնարավորինս կենտրոնանան ուսանողների վրա՝ մի կողմից հնարավորություն ընձեռելով նրանց հեշտությամբ տրամադրելու իրենց որակավորում(ներ)ը և համապատասխան փաստաթղթերը (օրինակ՝ ակադեմիական տեղեկանքները կամ այլ տվյալները), իսկ մյուս կողմից՝ երաշխավորելու տվյալների ամբողջականությունն ու իսկությունը։ Այդ լուծումները պետք է նպատակուղղվեն ուսանողների և շրջանավարտների շարժունության և նրանց որակավորումների տեղափոխելիության ապահովմանը:
* ստեղծել մասնագիտական վկայականների և որակավորումների ապահով շնորհման և փոխանակման գործիքներ և աջակցել դրանց մշակմանը: Սույն Հանձնարարականի հավելվածի 10-րդ հոդվածի համաձայն՝ այդ լուծումները կարող են նպաստել վստահության ամրապնդմանը և նվազագույնի հասցնել մասնագիտական գործունեության հետ կապված որակավորումների կեղծիքները, հատկապես՝ կանոնակարգավող մասնագիտությունների պարագայում, քանի որ դրանք առնչվում են քաղաքացիների հիմնական իրավունքներին:
* աջակցել տեխնոլոգիական լուծումների և թվային կրթական էկոհամակարգերի մշակմանը և ներդրմանը, որոնք պետք է լինեն ճկուն, ընդլայնվող և բաց հետագա հնարավոր նորարարությունների համար:
* ձևավորել քաղաքականություն և հաստատել ընթացակարգեր, որոնք կնպաստեն կրթության ոլորտում ներդրված տեխնոլոգիական լուծումների վերաբերյալ տեղեկատվության թափանցիկությանը (որտեղ են տվյալները պահվում, ով է դրանք վերահսկում և այլն):
* փոխանակել տեղեկատվությունն ու առաջադեմ փորձը միմյանց միջև և համատեղ քննարկել տեխնոլոգիական լուծումները, չափորոշիչները և թվային գործիքների համատեղելիությունը՝ հնարավորինս առաջնահերթություն տալով բաց և ընդհանրական չափորոշիչներին։
* վերանայել գործող օրենսդրությունը և (կամ) ընդունել նոր օրենսդրություն, որը կաջակցի ուսանողների թվային տվյալների, այլ ոչ միայն թղթային փաստաթղթերի օգտագործումը՝ խթանելով դրանց ներկայացումը և ընդունումը։
* ստեղծել և աջակցել իսկության ստուգման առցանց գործիքների և հարթակների ստեղծմանը՝ այդպիսով տրամադրելով դիպլոմների իսկության ստուգման հուսալի ծառայություններ, որոնք պարզ են, մատչելի և բազմալեզու։
* սահմանել քաղաքականություն և ընթացակարգեր՝ թվայնացման գործընթացում անձնական տվյալների գաղտնիությունն ու պաշտպանությունն ապահովելու համար։
* խթանել թվային էթիկայի մշակույթը կրթության շահակիցների շրջանում՝ նպատակ ունենալով օգտագործել թվայնացումը որպես կրթության մեջ էթիկայի, բարեվարքության և թափանցիկության զարգացման միջոց։
* դիտարկել թվայնացումը որպես կրթության մասնագետների հիմնական փոխանցելի հմտություն և աջակցել թվային գրագիտության ոլորտում վերապատրաստումների իրականացմանը։
* խթանել նոր տեխնոլոգիաների կիրառումը և աջակցել տեխնոլոգիական նորարարության ոլորտում հետազոտությունների իրականացմանը՝ նպատակ ունենալով վերացնել կրթական կեղծարարության բոլոր ձևերը և կանխել կեղծ կրթական ծառայություններ մատուցողների գործունեությունը: Օրինակները կարող են ներառել՝ հակագրագողության ծրագրային փաթեթներից մինչև արհեստական բանականության ոլորտում հետազոտությունները:

Էթիկան տեխնոլոգիա չէ։ Տեխնոլոգիաները կարող են հզոր միջոց լինել կրթական կեղծարարությանը հակազդելու համար, սակայն դրանք պետք է ծառայեն քաղաքականության, օրենսդրության և գործառույթների շուրջ համապարփակ և համակարգային ռազմավարության իրականացմանը՝ կրթության համակարգում էթիկան, բարեվարքությունը և թափանցիկությունը խթանելու համար:

1. **Հետազոտություններ**

Հետազոտությունները հնարավորություն են ընձեռում հասկանալու և մշտադիտարկելու կրթական կեղծարարության էվոլյուցիան և, ի վերջո, աջակցելու կեղծարարության կանխարգելման, նվազեցման և դրա դեմ պայքարի ջանքերին: Քանակական տվյալների և վիճակագրության հավաքագրման հետ մեկտեղ (սույն Հանձնարարականի հավելվածի 15-րդ հոդված), կեղծարարության բնութագրիչների վերաբերյալ տվյալների հետազոտությունն ու վերլուծությունը, հատկապես միջազգային մակարդակով, առաջին քայլն է կրթական կեղծարարության բոլոր ձևերի և դրանց շարունակական զարգացման մասին իրազեկման և իմացության ուղղությամբ։ Այս համատեքստում խորհուրդ է տրվում խրախուսել հետազոտողների, բարձրագույն ուսումնական հաստատությունների, գիտահետազոտական կենտրոնների և ինստիտուտների ցանցի ստեղծումը, լինի այն ֆորմալ, թե ոչ ֆորմալ՝ կրթական կեղծարարությունը տարբեր մակարդակներում ուսումնասիրելու համար։

Դրա հետ մեկտեղ անդամ պետությունները պետք է խրախուսեն հետազոտությունների իրականացման բազմամասնագիտական մոտեցումը՝ էթիկայի մշակույթը ամրապնդելու և կրթական կեղծարարությունը կանխելու նպատակով: Կրթական կեղծարարության հինախնդիրը պետք է ուսումնասիրվի տարբեր տեսանկյուններից՝ իրավական, սոցիոլոգիական, տնտեսական, աշխարհաքաղաքական և այլն: Այն թեմաների ոչ ամբողջական ցանկը, որոնց հետագա վերլուծությունը և ուսումնասիրությունը կարող է ստեղծել հավելյալ արժեք կրթական կեղծարարությունը նվազեցնելու գործում, ներառում է.

* կրթական կեղծարարության տարբեր ձևերի վերաբերյալ ազգային օրենսդրությունների և դրանց արդյունավետության համեմատական վերլուծություն,
* կրթության մեջ էթիկայի հիմնարար սկզբունքների համեմատական վերլուծություն և էթիկայի կանոնների ընդունումն ու կիրառումը,
* կրթական կեղծարարության տնտեսական և քաղաքական հետևանքները, օրինակ՝ որակյալ կրթությունից, կրթության օրինական ձևերից և համընդհանուր կրթական այլ ծառայություններից ստացվող եկամուտների կորստի առումով, քանի որ վերափոխանցված գումարները ենթակա չեն ավելացված արժեքի հարկով հարկման,
* թվայնացման հնարավոր դերը կրթական կեղծարարության դեմ պայքարում,
* թվային էթիկան կրթության մեջ,
* կեղծ կրթական ծառայությունների պահանջարկի վերլուծություն սոցիալական գիտությունների տեսանկյունից՝ նման ծառայություններից օգտվողների տարբեր խմբերը բացահայտելու համար (օրինակ՝ ովքեր են նրանք և ինչու են նրանք օգտվում կեղծ կրթական ծառայություններից) և հասկանալու, թե արդյոք առկա է շեղում՝ իրական գիտելիքներից դեպի կրթության ֆորմալ ատրիբուտների ձեռք բերումը, ինչպիսիք են վկայականները (և եթե այո, ապա ինչու),
* պատվո կանոնների դերը կրթական կեղծարարությունը նվազագույնի հասցնելու գործում՝ թիրախավորելով նաև առցանց ուսումնառությունը և դասավանդումը:

Բացի այդ, անհրաժեշտ է իրականացել հետազոտություններ նաև այլ տարածաշրջանների հետ համեմատական վերլուծությունների ոլորտում՝ կրթության մեջ էթիկայի խթանման հարցում տարբեր ակադեմիական մշակույթների դերը ուսումնասիրելու, ինչպես նաև նոր միտումների (եթե այդպիսիք կան) մշտադիտարկման ու բացահայտման և առաջավոր փորձի ու քաղված դասերի փոխանակման համար։

1. **Միջազգային համագործակցություն**

Գիտակցելով, որ կրթական կեղծարարությունը կանգ չի առնում ազգային սահմանների վրա և որ այն շատ առումներով սպառնալիք է անդամ պետությունների համար՝ միջազգային համագործակցությունը ժողովրդավարության, օրինականության և որակյալ կրթության պաշտպանության հարցում, ըստ սույն Հանձնարարականի նախաբանի, փոխադարձ շահավետ է երկրների համար։ ԷԹԻՆԵԴ հարթակի համատեքստում կրթության մեջ էթիկայի, թափանցիկության և բարեվարքության մշակույթի ձևավորումը բոլոր մասնակիցների ընդհանուր պատասխանատվությունն է. պատասխանատվություն, որը կանգ չի առնում նաև ազգային սահմաններում։

Ուստի, կրթական կեղծարարությունը մշտադիտարկելու, այն հասկանալու և դրա դեմ պայքարելու գործում հիմնական գործոնը միջազգային համագործակցությունն է: Քաղաքականությունները ու գործառույթները, որտեղ դրանք առկա են, հիմնականում ինստիտուցիոնալ և ազգային մակարդակներում են, սակայն կան դրանց բարելավման լայն հնարավորություններ միջազգային համակարգման և գործողությունների միջոցով:

Միջազգային համագործակցության ուղղությամբ առաջին քայլը կրթական կեղծարարության և կեղծ կրթական ծառայություններ մատուցողների գործունեության հետևողական և շարունակական մշտադիտարկումն է: Երկրորդ քայլը՝ տեղեկատվության փոխանակման այնպիսի ֆորումի հիմնումն է, ինչպիսին է ԷԹԻՆԵԴ հարթակը, որը թույլ կտա փոխանակել տեղեկատվության մի շրջանակում, որտեղ առկա է էթիկայի, բարեվարքության և թափանցիկության նկատմամբ հստակ և համատեղ պարտավորություն: Մշտադիտարկումը և տեղեկատվության փոխանակումը, ի թիվս այլոց, անհրաժեշտ են կեղծարարության մասին ամբողջական պատկերացում կազմելու համար:

Կեղծ կրթական ծառայություններ մատուցողները գնալով ավելի հաճախ են գործում միջազգային շուկայում և օգտագործում կրթության միջազգայնացումը՝ որպես իրենց ֆիանսական եկամուտներն առավելագույնի հասցնելու և բիզնեսը ընդլայնելու հնարավորություն: Օրինակ՝ կեղծ կրթական ծառայություններ մատուցողները կարող են.

* տեղակայվել որևէ երկրում և առաջարկել իրենց ծառայությունները բազմաթիվ այլ երկրներում՝ իրենց դեմ ձեռնարկվող իրավական գործողությունները շրջանցելու համար,
* ներկայանալ որպես «միջազգային» կրթական ծառայություններ մատուցողներ, որոնք ունեն գլխամասային գրասենյակներ տարբեր երկրներում՝ իրենց գործունեությունն օրինականացնելու և կրկին քրեական հետապնդումը կանխելու համար,
* որպես իրենց պաշտպանության միջոց օգտագործել այն հանգամանքը, որ երկրների օրենսդրությունները տարբեր են՝ տեղափոխվելով այնտեղ, որտեղ իրավական պահանջներն համարվում են ավելի հանդուրժող:

Միջազգային մակարդակով տեղեկատվության փոխանակումը առանցքային է նման գործունեության ամբողջական պատկերը ստանալու, դրա մասին պատկերացում կազմելու և այդ ոլորտում այլ երկրների փորձն օգտագործելու համար:

Երրորդ քայլը համագործակցությունն է։ Անդամ պետությունների փորձը վկայում է, որ համագործակցության գործուն մեխանիզմը կարող է մեծապես նպաստել կրթական կեղծարարության դեմ պայքարին։ Այդպիսի օրինակ է համագործակցությունը ԷՆԻԿ ցանցի հետ և ցանցի գրասենյակների միջև՝ ազգային և միջազգային համատեքստում, հատկապես՝ կեղծ որակավորումների և դիպլոմների գործարանների վերաբերյալ տեղեկատվության փոխանակման ոլորտում:

Համագործակցությունը, որ սույն Հանձնարարականի համատեքստում դիտարկվում է անդամ պետությունների մակարդակում, կարող է էապես շահել և ամրապնդվել այս ոլորտում արդեն իսկ աշխատող տարբեր ազգային և միջազգային շահակիցների միջև գործակցությամբ: Ավելին, նման համագործակցությունն անհրաժեշտ է տարբեր վկայականների օգտագործումը և ընդունումը երաշխավորելու համար, օրինակ՝ եվրոպական որակավորման անձնագիրը փախստականների համար, որը հատկացվում է իրապես միջազգային համատեքստում:

Կրթության ոլորտում արդյունավետորեն գործող միջազգային համագործակցության մեխանիզմներն արդիական են նաև ճգնաժամերի ժամանակաշրջաններում (օրինակ՝ ինչպես Քովիդ-19 համավարակը)։ Ճգնաժամերը կարող են օգտագործվել կեղծ կրթական ծառայություններ մատուցողների կողմից՝ շուկայում ավելի լավ դիրքավորվելու համար կամ կարող են հանդիսանալ իրական խթան նրանց բիզնեսի զարգացման համար: Միջազգային համագործակցությունը և տեղեկատվության փոխանակումը կարող են օգնել արագ հայտնաբերելու նման ոչ թափանցիկ գործարքները, որոնք կարող են դեռևս ի հայտ չգալ մի երկրում, բայց արդեն հստակ բացահայտված լինել մյուսներում:

Միջազգային համագործակցության մեկ այլ կարևոր ուղղությունը, որը վերաբերում է այսպես կոչված «գորշ գոտիներին», կապված է կեղծ կրթական ծառայություններ մատուցողների գործունեության այն ոլորտնի հետ, որոնք որպես այդպիսին կարող են անօրինական չլինել (կամ, որոնք անօրինական են միայն մեկ անդամ պետությունում, իսկ մյուսում՝ ոչ), սակայն սպառնալիք են կրթության մեջ էթիկայի, թափանցիկության և բարեվարքության սկզբունքներին: Նման օրինակներ են՝ «ետնամուտքային հավատարմագրումը», երբ հաստատությունը, որը հավատարմագրում չի ստացել մի երկրում, հաջողացնում է ստանալ այն մեկ այլ երկրում և շարունակում է երկուսում էլ առաջարկել իր որակավորումները կամ, երբ կրթական ծառայություններ մատուցողը օրինական գործում է որևէ երկրում, բայց առաջարկում է ոչ օրինական և տարբեր ծառայություններ այլ երկրներում: Տեղեկատվության փոխանակումը և համակարգված գործողությունները տարբեր երկրների միջև կարող են շատ արդյունավետ լինել նման երևույթները կանխելու և նվազագույնի հասցնելու համար: Տեղին է նաև ընդգծել, որ մի կողմից կան օրինական գործող, բայց հավատարմագրում չունեցող հաստատություններ, իսկ մյուս կողմից՝ հավատարմագրումն ինքնին ինքնանպատակ չէ (ինքնապարտադրված էթիկական չափորոշիչ)։ Միջազգային համագործակցությունը կարող է իր դերակատարումն ունենալ որակյալ տրանսազգային կրթության խնդիրների լուծման հարցում՝ «Տրանսազգային կրթության տրամադրման լավ փորձառության գործառնության վերանայված կանոնակարգ»-ին համահունչ։[[60]](#footnote-60)

Անդամ պետությունների միջև տեղեկատվության փոխանակումը և համագործակցությունը խիստ կարևոր է մի կողմից՝ կեղծարարության երևույթի մասին համապարփակ պատկերացում կազմելու և դասեր քաղելու, ինչպես նաև կրթական կեղծարարության կանխարգելման և դրա դեմ պայքարի ռազմավարությունն իրագործելու համար, իսկ մյուս կողմից՝ կրթական կեղծարարությունն ազգային մակարդակում կանխելու համար՝ ձեռնարկելով միջոցներ նրանց դեմ, ովքեր իրենց ծառայություններն առաջարկում են մեկ երկրում, բայց գտնվում են այլուր:

1. **Տվյալների հավաքագրում**

Տեղեկատվությունը, տվյալները և վիճակագրությունը խիստ կարևոր են կրթական կեղծարարության դեմ արդյունավետ պայքարելու համար: ԷԹԻՆԵԴ-ի անդամների շրջանում իրականացված հարցման արդյունքները (ներկայացվել են 2019 թվականին ԷԹԻՆԵԴ-ի 3-րդ լիագումար նիստում) ցույց են տալիս, որ կրթական կեղծարարության վերաբերյալ համակարգված վիճակագրություն և քանակական տվյալներ, ինչպես ազգային, այնպես էլ միջազգային մակարդակով, գրեթե գոյություն չունեն կամ հավաքագրման շատ վաղ փուլում են: Թեև կրթական կեղծարարության ընկալումն որակական առումով բավականին պարզ է, դրա տարբեր տեսակների վերաբերյալ վիճակագրությունը (որտեղ այն առկա է) և տվյալների հավաքագրումը կրում է հատվածային բնույթ՝ ընդգրկելով սահմանափակ թվով ոլորտներ (օրինակ, մի շարք ԷՆԻԿ ցանցեր պահպանում են տրված կեղծ որակավորումների և դիպլոմների գործարանների արխիվներ):

Անդամ պետությունները պետք է խթանեն և խրախուսեն կրթական կեղծարարության և կեղծ կրթական ծառայություններ մատուցողների վերաբերյալ քանակական տվյալների հավաքագրման չափանիշների ու մեթոդաբանության սահմանումը և համապատասխան շահակից խմբերի ներգրավումը՝ այդ երևույթի մասին հստակ պատկերացում կազմելու համար։

Առաջին քայլով պետք է որոշել հավաքագրվող տվյալները և համագործակցել այն շահակիցների հետ (եթե այդպիսիք կան), որոնք արդեն իսկ հետևում են կրթական կեղծարարության վերաբերյալ տեղեկատվությանն ու տվյալներին, ինչպիսիք են՝ ԷՆԻԿ ցանցի կենտրոնները, որակի ապահովման գործակալությունները, կրթության մեջ էթիկայի և բարեվարքության համար պատասխանատու ժամանակավոր մարմինները և հաստատությունները։ Հաշվի առնելով նման տվյալների գաղտնիությունը՝ խորհուրդ է տրվում սահմանել տվյալների փոխանակման ընթացակարգ՝ հավանաբար հնարավորություն ընձեռելով դրանք տրամադրել ագրեգացված և անանուն ձևով:

Կեղծարարության երևույթի տարածման վերաբերյալ հստակ պատկերացում կազմելու համար տվյալների հավաքագրումը պետք է կատարվի որոշակի պարբերությամբ։ Մեկ այլ քայլ պետք է լինի մի շարք ընդհանուր չափանիշների քննարկումը և դրանց շուրջ համաձայնության գալը։ Այդ չափանիշները կարող են օգտագործվել այն տվյալների գնահատման և վերլուծության համար, որոնք կիրառելի են թե՛ ազգային, թե՛ միջազգային մակարդակներում և ծառայում են հիմնավոր եզրակացություններ անելու համար: Տվյալների հավաքագրումը և վերլուծությունը կարող է նաև աջակցել կեղծարարության նոր միտումների բացահայտմանը, որպեսզի հնարավոր լինի միջամտել, երբ կրթական կեղծարարության նոր տեսակները դեռ սկզբնական փուլում են: Ցուցանիշների խումբը, մեթոդաբանությունը և համապատասխան շահակիցների բացահայտումը կարող են հիմք հանդիսանալ ԷԹԻՆԵԴ հարթակի շրջանակներում միջազգային մակարդակով համեմատություններ կատարելու համար: Սա կտրամադրի և՛ համաժամանակյա, և՛ տարաժամանկյա համադրելի տվյալներ` իրենց ժամանակային հաջորդականությամբ, ինչպես ազգային, այնպես էլ միջազգային մակարդակներում՝ նպատակ ունենալով բարձրացնել կեղծարարության երևույթի մասին իրազեկվածությունն ու դրա ընկալումը, կանխատեսել զարգացման ապագա միտումները և, հնարավոր է, կանխել և նվազագույնի հասցնել կրթական կեղծարարությունը։

1. **Մշտադիտարկում**

Կրթությունը հատկապես խոցելի է կեղծարարության նկատմամբ, և կրթության ոլորտում վերահսկողության բացակայությունը կեղծարարության «հրավեր է» կեղծարարությունը: Ցանկացած պետություն, որը չի կարողանում վերահսկել իր կրթության համակարգը, ենթարկվում է խարդախ գործակալների համար ապաստան դառնալու վտանգին, ովքեր իրենց արտադրանքը վաճառում են տեղական և միջազգային հաճախորդներին: Եթե այդ գործողությունները հաջողությամբ են պսակվում, ապա դրանք արատավորում են կրթության ողջ համակարգի համբավը:

Անդամ պետությունները պետք է նշանակեն ազգային զեկուցողներ կամ ստեղծեն համարժեք մեխանիզմներ՝ կրթական կեղծարարության մշտադիտարկաման համար: Այդ զեկուցողները պետք է լինեն կրթական կեղծարարության ոլորտի բարձրորակ փորձագետներ: Մշտադիտարկման նման մեխանիզմի նպատակն է կրթական կեղծարարության մասին տվյալներ հավաքագրելը և Խորհրդարանին ու Եվրոպայի խորհրդին կատարված եզրահանգումների և առաջարկությունների վերաբերյալ տարեկան հաշվետվություն ներկայացնելը:

Նմանատիպ տվյալները հնարավորություն կընձեռեն Եվրոպայի խորհրդին հստակ պատկերացում կազմելու առանձին անդամ պետություններում և ամբողջ Եվրոպայում կրթական կեղծարարության տարածվածության մասին: Սա հետագայում թույլ կտա Եվրոպայի խորհրդին ներկայացնել համարժեք օրենսդրական առաջարկություններ անդամ պետություններին՝ կրթական կեղծարարության դեմ առավել արդյունավետ պայքարելու նպատակով:

ԷՆԻԿ ցանցը ստեղծվել է 1994 թվականին՝ Եվրոպայի խորհրդի Նախարարների կոմիտեի և Եվրոպայի համար ՅՈՒՆԵՍԿՕ-ի տարածաշրջանային կոմիտեի որոշմամբ՝ ակադեմիական ճանաչման և շարժունության հետ կապված գործունեության ծավալման, ներառյալ՝ տեղեկատվության հավաքագրման, նպատակով: ԷՆԻԿ ցանցի գրասենյակների մանդատը և եզակի դերն անդամ պետություններում դարձնում է նրանց բավականին լավ դիրքավորված՝ կեղծ կրթական ծառայություններ մատուցողների վերաբերյալ տվյալների հավաքագրման գործում առանցքային դեր խաղալու համար։[[61]](#footnote-61) Չնայած դրան, մշտադիտարկման այս մեխանիզմը տարբեր անդամ պետություններում կարող է տարբեր լինել՝ պայմանավորված նրանց իրավական և կառավարման համակարգերով (օրինակ՝ պայմանավորված ֆեդերալիզմով՝ պետական կառուցվածքի դաշնային համակարգով):

1. **Գնահատում և վերանայում**

Կեղծարարությունը կրթության մեջ նոր երևույթ չէ։ Պատմական տարեգրությունները վկայում են, որ եվրոպական առաջին համալսարանների հիմնադրմանը զուգահեռ, միջնադարում սկսել են ծաղկել նաև կոռուպցիան, որակավորումների «վաճառքը» և փաստաթղթերի կեղծումը։ Բայց այս վաղեմի երևույթը ընդունում է նոր ձևեր և ստեղծում նոր վտանգներ։ Կրթության փոփոխվող լանդշաֆտին հարմարվելու համար այն անընդհատ կատարելագործում է՝ օգտագործելով համացանցի լայն հասանելիությունը և տեխնոլոգիական նորարարությունները։

Անդամ պետությունները պետք է պարբերաբար գնահատեն իրենց գործողությունների արդյունավետությունն ու հետևողականությունը կեղծարարության դեմ պայքարում և բացահայտեն այդ գործընթացում ներգրավված ազգային շահակիցներին: Դա կարող է իրականացվել ազգային ինքնագնահատման միջոցով։ Սույն Հանձնարարականում ներկայացված կրթական կեղծարարության տարբեր ձևերը ևս կարող են դիտվել որպես ազգային մակարդակում իրավիճակը ինքնագնահատելու և վերլուծելու միջոց։ Դրանք կարող են օգտագործվել նաև վերհանելու այն ուժեղ կողմերը, որոնցով կարելի է կիսվել այլ երկրների հետ և թույլ կողմերը, որոնք ունեն հետագա բարելավման անհրաժեշտություն՝ ավելի արդյունավետ քաղաքականության և գործառնության ձևավորման համար: Այս վարժությունը կարող է նաև աջակցել լավագույն փորձի և քաղված դասերի բացահայտմանը, որոնց փոխանակումը կարող է օգտակար լինել նույն մարտահրավերների հետ առերեսվող այլ երկրների համար:

Գնահատման արդյունքները կարող են ըստ անհրաժեշտության օգտագործվել քաղաքականության և ռազմավարությունների մշակման ու վերագնահատման համար՝ նպատակ ունենալով բարձրացնել ազգային ռազմավարությունների որակը, դարձնել դրանք ավելի արդյունավետ և ընդունակ վերահսկելու կրթական կեղծարարության ու կեղծ կրթական ծառայություններ մատուցողների փոփոխվող լանդշաֆտը: Ուսումասիրությունը պետք է իրականացնել նաև այլ անդամ պետությունների հետ տեղեկատվության, փորձի և քաղված դասերի փոխանակման միջոցով: Տեղեկատվության փոխանակման այս ձևը, որն ուղղակիորեն կապված է միջազգային համագործակցության հետ (սույն Հանձնարարականի հավելվածի 14-րդ հոդված), օգտակար է նաև ռազմավարությունների ու քաղաքականության վերնայման համար՝ բացահայտելու և հակազդելու կրթության ոլորտում կեղծարարության նոր միտումներին և դրսևորումներին, քանի դեռ դրանք գտնվում են իրենց ձևավորման նախնական փուլում։

ԷԹԻՆԵԴ հարթակը պետք է ծառայի որպես կրթական քաղաքականության և պրակտիկայի գնահատման և վերանայման վերաբերյալ տեղեկատվության փոխանակման ֆորում՝ թափանցիկության, վստահության և թեմայի զգայունության նկատմամբ հարգանքի շրջանակներում: Անդամ պետությունների միջև գործընկերային աջակցության ձևերը ևս կարող են փորձարկվել այս հարթակի շրջանակներում՝ հանդիսանալով առկա փորձառությունների խթանման և բարելավման միջոց:

1. The Convention for the Protection of Human Rights and Fundamental Freedoms (ETS No. 5) and its Protocol (ETS No. 9) [↑](#footnote-ref-1)
2. The European Cultural Convention (ETS No. 18) [↑](#footnote-ref-2)
3. The European Social Charter (revised) (ETS No. 163) [↑](#footnote-ref-3)
4. The Convention on the Recognition of Qualifications concerning Higher Education in the European Region (ETS No. 165, Lisbon Recognition Convention) [↑](#footnote-ref-4)
5. The Final Declaration of the 24th Session of the Council of Europe Standing Conference of Ministers of Education [↑](#footnote-ref-5)
6. Recommendation [CM/Rec(2007)6](https://search.coe.int/cm/Pages/result_details.aspx?Reference=CM/Rec(2007)6) of the Committee of Ministers to member States on the public responsibility for higher education and research [↑](#footnote-ref-6)
7. Recommendation [CM/Rec(2012)7](https://search.coe.int/cm/Pages/result_details.aspx?Reference=CM/Rec(2012)7) of the Committee of Ministers to member States on the responsibility of public authorities for academic freedom and institutional autonomy [↑](#footnote-ref-7)
8. Recommendation [CM/Rec(2012)13](https://search.coe.int/cm/Pages/result_details.aspx?Reference=CM/Rec(2012)13) of the Committee of Ministers to member States on ensuring quality education [↑](#footnote-ref-8)
9. Recommendation [CM/Rec(2019)9](https://search.coe.int/cm/Pages/result_details.aspx?Reference=CM/Rec(2019)9) of the Committee of Ministers to member States on fostering a culture of ethics in the teaching profession [↑](#footnote-ref-9)
10. The United Nations Educational, Scientific and Cultural Organization (UNESCO)/Organisation for Economic Co-operation and Development (OECD) Guidelines for Quality Provision in Cross-border Higher Education (2005) [↑](#footnote-ref-10)
11. The United Nations International Covenant on Economic, Social and Cultural Rights (1966) [↑](#footnote-ref-11)
12. Recommendation [CM/Rec(2014)7](https://search.coe.int/cm/Pages/result_details.aspx?Reference=CM/Rec(2014)7) of the Committee of Ministers to member States on the protection of whistle-blowers [↑](#footnote-ref-12)
13. Parliamentary Assembly Recommendation 2162 (2019) “Improving the protection of whistle-blowers all over Europe [↑](#footnote-ref-13)
14. Reply to this recommendation adopted by the Committee of Ministers [↑](#footnote-ref-14)
15. Council of Europe Platform on Ethics, Transparency and Integrity in Education (ETINED) [↑](#footnote-ref-15)
16. Accreditation mill [↑](#footnote-ref-16)
17. Diploma mill [↑](#footnote-ref-17)
18. Degree mill [↑](#footnote-ref-18)
19. Essay mill [↑](#footnote-ref-19)
20. Essay bank [↑](#footnote-ref-20)
21. Visa mill [↑](#footnote-ref-21)
22. «Շնորհումներ» բառը սույն Հանձնարարականում օգտագործվում է հավաքական իմաստով՝ ներառելով բոլոր տեսակի կրթական և գիտական աստիճանների, գիտական և պատվավոր կոչումների, վկայականների, հավաստագրերի, մրցանակների շնորհումը։ [↑](#footnote-ref-22)
23. Credentials [↑](#footnote-ref-23)
24. Հետազոտության արդյունքների համար լավ հղման աղբյուր է՝ <https://edintegrity.biomedcentral.com>. [↑](#footnote-ref-24)
25. Prospects Higher Education Degree Datacheck (HEDD) (2017): “Advice and guidance on degree fraud“, <https://luminate.prospects.ac.uk/tag/reports>. [↑](#footnote-ref-25)
26. L. Roach (2021), *Forgery and Memory at the End of the First Millennium,* Princeton University Press, Princeton, New Jersey. [↑](#footnote-ref-26)
27. Steering Committee for Educational Policy and Practice (CDPPE), Կրթական քաղաքականության և պրակտիկայի ղեկավար կոմիտեն (CDPPE) 2022 թվականի հունվարից վերանվանվել է Կրթության Ղեկավար կոմիտեի (CDEPU): [↑](#footnote-ref-27)
28. Helsinki agenda for quality education in Europe [↑](#footnote-ref-28)
29. Steering Committee for Education (CDEDU) [↑](#footnote-ref-29)
30. Convention on The Recognition of Qualifications concerning Higher Education in the European Region (Lisbon 1997, Council of Europe (ETS No.165), p. 10. [↑](#footnote-ref-30)
31. . Electronic Management of Exchange Results (EMREX), <https://emrex.eu/>. [↑](#footnote-ref-31)
32. The Groningen Declaration Network (GDN),<https://www.groningendeclaration.org/>. [↑](#footnote-ref-32)
33. Recommendation [CM/Rec(2019)9](https://search.coe.int/cm/Pages/result_details.aspx?Reference=CM/Rec(2019)9) of the Committee of Ministers to member States on fostering a culture of ethics in the teaching profession, <https://search.coe.int/cm/Pages/result_details.aspx?ObjectID=0900001680983b3e> [↑](#footnote-ref-33)
34. Rule No. 1327 of 10 January 2011 on Awareness and Prevention of Fraud and Corruption, <https://rm.coe.int/0900001680781d57> [↑](#footnote-ref-34)
35. European Quality Assurance Register for Higher Education (EQAR), <https://www.eqar.eu/> [↑](#footnote-ref-35)
36. Standards and Guidelines for Quality Assurance in the European Higher Education Area (ESG), <https://www.eqar.eu/kb/esg/> [↑](#footnote-ref-36)
37. Այլ սահանումները բերված են հետևյալ հղումներով՝ <https://www.chea.org/chea-unesco-statement-to-discourage-%20degree-mills-higher-education>, <http://ear.enic-naric.net/emanual/> [↑](#footnote-ref-37)
38. Տես՝ CHEA (Council for Higher Accreditation, <https://www.chea.org/>) and ENIC/NARIC (European Network of National Information Centres in the European Region (ENIC) and National Academic Recognition Information Centres in European Union (NARIC), <https://www.enic-naric.net/>). [↑](#footnote-ref-38)
39. Տես՝ CHEA (Council for Higher Accreditation, <https://www.chea.org/>) [↑](#footnote-ref-39)
40. Guidelines on Diploma Mills and Document Fraud for Credential Evaluators, FRAUDOC, <https://www.cimea.it/Upload/Documenti/Guidelines-on-Diploma-Mills.pdf> [↑](#footnote-ref-40)
41. UK Quality Assurance Agency for Higher Education (QAA) [↑](#footnote-ref-41)
42. <https://www.qaa.ac.uk/docs/qaa/guidance/contracting-to-cheat-in-higher-education-third-edition.pdf> [↑](#footnote-ref-42)
43. <https://erasmus-plus.ec.europa.eu/node/76/printable/pdf> [↑](#footnote-ref-43)
44. World Higher Education Database (WHED) [↑](#footnote-ref-44)
45. Standards and Guidelines for Quality Assurance in the European Higher Education Area [↑](#footnote-ref-45)
46. QAA Guidance on Contracting to Cheat in Higher Education [↑](#footnote-ref-46)
47. <https://rm.coe.int/16806d2b6f> [↑](#footnote-ref-47)
48. <https://www.coe.int/en/web/ethics-transparency-integrity-in-education> [↑](#footnote-ref-48)
49. European Network of National Information Centres on academic recognition and mobility (ENIC Network) [↑](#footnote-ref-49)
50. <https://www.qaa.ac.uk/docs/qaa/guidance/contracting-to-cheat-in-higher-education-2nd-edition.pdf>; <https://rm.coe.int/prems-016918-gbr-2512-etined-vol-5-couv-texte-recadre-8482-bat-16x24-w/168078499c>; <https://www.enic-naric.net/> [↑](#footnote-ref-50)
51. Bergan S. And E.S. Hunt (eds.) (2009), *Developing attitudes to recognition: substantial differences in on age of globalisation,* Council of Europe 2009, p.119, <https://book.coe.int/en/higher-education-and-research/4416-developing-attitudes-to-recognition-substantial-differences-in-an-age-of-globalisation-council-of-europe-higher-education-series-no13.html> ; Council for Higher Education Accreditation and UNESCO (2009), “Toward Effective Practice: Discouraging Degree Mills in Higher Education”, p. 5. <https://www.chea.org/chea-unesco-statement-to-discourage-degree-mills-higher-education> . [↑](#footnote-ref-51)
52. Transparency International (2013), *Global corruption report: Education*, pp. 15-16. [↑](#footnote-ref-52)
53. Էրազմուս+ փոխանակմնան ծրագիրը կարող է կարևոր դեր խաղալ այս առումով։ Տես նաև` Transparency International, *Global corruption report: Education* (2013),CRC - Education (2013), p. xxii. [↑](#footnote-ref-53)
54. “Recommendation [CM/Rec(2019)9](https://search.coe.int/cm/Pages/result_details.aspx?Reference=CM/Rec(2019)9) of the Committee of Ministers to Member States on fostering a culture of ethics in the teaching profession” and “Recommendation No. R (2000)10 of the Committee of Ministers to Member States on codes of conduct for public officials”. [↑](#footnote-ref-54)
55. “The European Recognition Manual for Higher Education Institutions (3rd edition, 2020), p. 34, <https://www.nuffic.nl/en/publications/the-european-recognition-manual-for-higher-education-institutions> [↑](#footnote-ref-55)
56. Եվրոպայի խորհրդի հետևյալ անդամ երկրները ընդունել են օրենքներ, որոնք պաշտպանում են «համալսարան» բառը՝ Անդորրա, Ավստրիա, Բելգիա (Ֆլամանդական տարածաշրջան և Բելգիայի գերմանալեզու համայնք), Չեխիա, Դանիա, Էստոնիա, Ֆրանսիա, Գերմանիա, Հունգարիա, Իսլանդիա, Իռլանդիա, Նիդեռլանդներ, Նորվեգիա, Պորտուգալիա, Ռումինիա, Շվեյցարիա և Միացյալ Թագավորություն։

    Տես նաև՝ Recommendations in the “Guide on Diploma mills and Other Dubious Institutions,” FRAUDOC project, CIMEA - NARIC Italia (2018), p.43. <http://www.cimea.it/Upload/Documenti/Guidelines-on-Diploma-Mills.pdf> [↑](#footnote-ref-56)
57. For example, the European Union could expand the number of professions included in the Services Directive Alert Mechanism within the Internal Market Information System. [↑](#footnote-ref-57)
58. *Standards for recognition:* *The Lisbon Convention and its subsidiary texts (2006)*, Council of Europe higher education series No. 3, 2005, pp. 66-67. [↑](#footnote-ref-58)
59. Recommendation [CM/Rec(2014)7](https://search.coe.int/cm/Pages/result_details.aspx?Reference=CM/Rec(2014)7) adopted by the Committee of Ministers of the Council of Europe on 30 April 2014. [↑](#footnote-ref-59)
60. “Revised Code of Good Practice in the Provision of Transnational Education”, ընդունված է Լիսաբոնի ճանաչման կոնվենցիայի կոմիտեի կողմից 2007 թվականի հունիսին, Adopted by the Lisbon Recognition Convention Committee in June 2007:

    <https://www.enic-naric.net/fileusers/73_Revised_Code_of_Good_Practice_TNE.pdf>. [↑](#footnote-ref-60)
61. Convention on the Recognition of Qualifications concerning Higher Education in the European Region (Lisbon 1997), Council of Europe (ETS No. 165), p. 10. [↑](#footnote-ref-61)